Bhojpuria.com | बहुत कुछ सिखा गइल यूपी के परिणाम\nHome Samachar Uttar Pradesh बहुत कुछ सिखा गइल यूपी के परिणाम\nबहुत कुछ सिखा गइल यूपी के परिणाम\t09 March 2012\tSudhir Kumar\t"पेट्रोल के बढ रहल कीमतन के बीच आखिर साइकिल चुनला का जगह अउर कवन रास्ता रहे उत्तर प्रदेश का जनता का लगे?" उत्तर प्रदेश के चुनाव परिणाम अइला के बाद हमार एगो मित्र कहलन। बात भले मजाक में कहल गइल रहे, लेकिन शायद महंगाई के रोक पाये के विफलता एह चुनाव में कांग्रेस पर भारी पडल। उत्तर प्रदेश के जनता शायद झुठा वादा से अगुता गइल रहे, अउर एगो नया चेहरा के आगे कइल चाहत रहे, जे ओह लोगन के दुख-दर्द के समझो, अउर साइकिल रैली के दौरान अखिलेश यादव के अंदाज लोगन के भा गइल।\nरहल बात मायावती के, त उनका काम से बेसी भरोसा अपना जति-धर्म के समीकरणन पर रहे। आखिर प्रदेश के जनता अइसन नेता के कइसे चुनो, जेकरा राज में आम आदमी त भूखा मरत रहे, लेकिन उनका निर्जीव मूर्तियन के सुरक्षा के चिंता सतावत रहे। प्रजातंत्र जनता के चुनल प्रतिनिधि लोगन द्वारा चलावल जाला, त फेर आखिर ओह नेता के मुख्यमंत्री कइसे चुनल जाव, जे आम जनता से मिलला का जगह हर उदघाटन अउर काम अपना मुख्यमंत्री आवास में बइठ के निपटावत होखे? चुनाव से ठीक पहिले "ब्राह्मण शंख बजायेगा, हाथी दिल्ली जायेगा" जइसन नारा बुलंद करे वाली मायावती खातिर उत्तर प्रदेश के ई झटका काफी कुछ सिखा गइल।वइसे एह फैसला के सबसे बेसी फायदा जेकरा मिलल बा, ओह समाजवादी पार्टी खातिर भी ई परिणाम काफी हद तक चौंकाये वाला बा। तमाम एक्जिट पोल अउर चुनावी पंडित लोग सपा के 150-160 सीट मिलला के घोषणा कइले रहे, लेकिन प्रदेश के जनता शायद विधायकन के पाला बदले के आदत से तंग आ चुकल रहे, अउर एक पार्टी के पूर्ण बहुमत दिहल चाहत रहे। मुलायम सिंह के समाजवादी पार्टी के डीपी यादव सरीखा लोगन के दूर राखे के ई इनाम मिलल, जवना से जनता में ई संदेश गइल कि समाजवादी पार्टी गुंडागर्दी से खुद के दूर राखी।सही मायना में कहल जाव, त ई जीत मुलायम सिंह से बेसी अखिलेश के हवे, जिनका रुप में जनता एगो अइसन व्यक्ति के चुनले बिया, जे निर्विवाद बा, जेकरा पर कम से कम अभी ले कवनो गंभीर आरोप नइखे लागल। एक ओर जहां ई जीत समाजवादी पार्टी खातिर एगो नया दौर के शुरुआत बाटे, ओहिजे दोसरा ओर ओह लोगन पर जनता के अपेक्षा पर खरा उतरे के चुनौती भी बाटे। अगर समाजवादी पार्टी 2014 के लोकसभा चुनाव से पहिले अपना आप के साबित कर पावल त एह देश में तीसरा मोर्चा पुनर्जीवित हो सकेला, ना त फेर अगिला कई सालन ले ऊ लोग हाशिया पर चल जाई। वइसे त पिछला बीस सालन में उत्तर प्रदेश में कांग्रेस के कवनो खास पहिचान नइखे रह गइल, लेकिन रायबरेली अउर अमेठी जइसन कांग्रेस के गढ मानल जाये वाली सीटन पर कांग्रेस के हार यूपीए सरकार खातिर एगो खतरा के घंटी हवे। अगर अबो ई सरकार ना चेतल, अउर घोटाला के परछाई से बहरी निकल के महंगाई अउर भ्रष्ट्राचार पर लगाम ना लगवलस, त फेर 2014 के लोकसभा चुनाव के राह आसान नइखे लउकत। भाजपा, बसपा अउर अन्य पार्टियन खातिर भी ई एगो सीखे के समय बा, ओह लोगन के बुझे के चाहीं कि जनता के बड-बड वादा से ना, जाति-धर्म के समीकरणन से ना, बल्कि ओह मुद्दा से सरोकार बा, जे ओकरा से सिधे जुटल बाटे। आजादी के पैंसठ बरिस बाद भी देश के सबसे बडहन, अउर देश के राजनीति में आपन खास दर्जा राखे वाला एह राज्य में अगर आजो रोटी, कपडा, मकान अउर बेरोजगारी जइसन मुद्दा हावी बा, त एकरा खातिर हर ऊ पार्टी जिम्मेदार बिया जे कबो ना कबो उत्तर प्रदेश में, अउर एह देश में राज कइले बिया। राजनीति के एह हमाम में हर केहु नंगा बा, अउर जनता एक के बाद दोसरा में विकल्प तलाश रहल बिया। चुनाव जीत के आइल विधायकन के ई समझे के चाहीं कि प्रदेश के जनता बहुत उम्मेद का संगे ओह लोगन के जितवले बिया, कोशिश होखे के चाहीं कि निर्जीव मूर्तियन का जगह पर जीयत-जागत इंसानन पर सियासत होखे, लोगन के जीवन-स्तर सुधारे के कोशिश होखे, कुछ अइसन होखे, जवन उत्तर प्रदेश के अगर 'उत्तम प्रदेश' ना, त कम से कम 'बेहतर प्रदेश' बना सको। Related news items:\nComments (3)\tNetao ka bharosha nahi....\t1\nMonday, 12 March 2012 14:56\tShashi Bhushan Saurabh\tYe sach hai ki Akhilesh Yadav nirvivad hai par kursi aur satta ki taakat se vivek bhrasht hone me der nahi lagti. Dekhte hai ye kya it power ko sambhal pate hai ya Baura jaate hai. Waise bhi inki tazatareen statement ki "Imaandaar Police officers ke uper karrwai ki jayegi", aane wale dino ki acchhi tasween pesh nahi karti..\nयूपी के चुनाव परिणाम आ राहुल गाँधी के भाषण\t2\nWednesday, 14 March 2012 07:53\tRajnandan\tयूपी के चुनाव परिणाम में जे सबसे महत्वपूर्ण बात रहल उ काँग्रेस के हार।\nराहुल जी गाँधी के समझ में अब आ जाये के चाहीं कि यूपी-बिहार के प्रति उनकर देखावटी चिंता आ भाषण में सांचो कवनो दम नईखे।\nye toh hona hi tha\t3\nSaturday, 14 April 2012 15:23\tCA C K Mishra\tYe toh hona hi tha U P me


स्मृति के बिग मेमसाब की धूम – Anjoria\nस्मृति के बिग मेमसाब की धूम\nसितम्बर 3, 2014 बिग मेमसाब, बिग मैजिक, स्मृति सिन्हा\nभोजपुरी अदाकारा स्मृति सिन्हा एह घरी बिग मैजिक टीवी के रियलिटी शो ‘बिग मेमसाब’ के एंकरिंग करत बाड़ी. शो में स्मृति के हाजिर जवाबी आ अदा खास क के महिला आ युवा वर्ग के बहुते पसंद आवत बा.\n‘बिग मेमसाब’ के धूम सगरी बिहार-झारखंड आ यूपी में देखे के मिलत बा. शो में स्मृति के लोकप्रियता के आलम ई बा कि चैनल स्मृति के एह शो के अगिलो सीजन ला अनुबंधित क लिहले बावे.\nएह बीच स्मृति अपना फिलिम ‘तू महलों की रानी मैं गलियों का राजा’ के शूटिंगो करत बाड़ी. छोटका परदा पर औरतन के बिग मेमसाब बनावे वाली स्मृति अपने कब मेमसाब बनीहें ई पूछला पर चुप्पी साध लेत बाड़ी.\nबहरहाल स्मृति अपना शो के सफलता से गदगद बाड़ी. एह शो के निर्माता अभय सिन्हा हउवन.\nपंजाब आ बंगालो में चलल ‘निरहुआ हिन्दुस्तानी’ के जादू\nसेक्सी बम पाखी हेगड़े


दिल्ली वि.वि. मे 90 फीसदी आरक्षण करे का खिलाफ प्रदर्शन – टटका खबर\nदिल्ली वि.वि. मे 90 फीसदी आरक्षण करे का खिलाफ प्रदर्शन\nपटना 10 जनवरी (वार्ता) बिहार लोजपा के छात्र इकाई आजु दिल्ली विश्वविद्यालय मे ओहिजा के लोकल छात्रन ला दाखिला में नब्बे फीसदी आरक्षण दिहला का खिलाफ दिल्ली के मुख्यमंत्री अरविंद केजरीवाल के पुतला जरवलसि आ प्रदर्शन कइलसि.\nछात्र लोजपा के प्रदेश अध्यक्ष संजीव सरदार के कहना बा कि अइसनका होखल बहुत गलत बात बा. दिल्ली में पूरा देश के छात्र पढ़े आवेले आ ओह लोग के कैरियर के नुकसान बरदाश्त ना कइल जाई.\nTags: आरक्षण, केजरीवाल, लोजपा


बरेली हादसा पर यूपी आ केन्द्र एक दोसरा के दोषी ठहरावत बाड़े – टटका खबर\nबरेली हादसा पर यूपी आ केन्द्र एक दोसरा के दोषी ठहरावत बाड़े\nमंगल का दिने बरेली में इण्डो तिब्बतन बार्डर पुलिस में भर्ती का सिलसिला में भइल दुर्घटना में दर्जनो अभ्यर्थियन के मौत का मामिला में केन्द्रीय गृह मंत्रालय उत्तरप्रदेश सरकार के आ यूपी सरकार केन्द्र के दोषी ठहरावत बा. यूपी सरकार के कहना बा कि आईटीबीपी जिला प्रशासन के पहिले से बता के ना रखले रहुवे कि एगारह गो राज्य से अभ्यर्थियन के बोलावल गइल बा. ओकरा एकर आशा ना रहुवे कि अतना बड़हन भीड़ जुट जाई. केन्द्रीय गृह मंत्री चिदम्बरम के कहना बा कि यूपी सरकार के सूचना दे दिहल रहुवे. अब दोषी केहू होखे अतना त तय बा कि बदइन्तजामी का चलते अतना बड़ दुर्घटना हो गइल. आ दर्जनो नौजवान असमय काल का गाल में समा गइले.


हमरा ला काम खास ह, पइसा ना, कहलें मनोज पान्डेय – Anjoria\nकवनो फिल्म के निर्माण में निर्माता, निर्देशक, नायक, नायिका, खलनायक अउर टेक्नीशियन समेत पूरी टीम के अलावा सबले अहम भूमिका लेखक के होले काहे कि फिल्म कहानी आ स्क्रिप्टे पर बनावल जाले. आ एह ज़िम्मेदारी के निबाह रचनाकार आ संवाद लेखक मनोज पाण्डेय बाखूबी करत बाड़ें. अनेके हिंदी फिलिमन के सफल लेखक रहल मनोज पाण्डेय अब भोजपुरीओ सिनेमा में कथा-पटकथा आ संवाद लिखे में लाग गइल बाड़ें. मनोज पाण्डेय कहेलें कि उनका ला कामे खास ह रुपिया पइसा ना. कहलन कि ठीक बा कि धन जीविका के साधन होला बाकिर पहिचान काम से बनेला.\nभोजपुरी में मनोज पाण्डेय के लिखल पहिला फिलिम रहल रवि किशन अभिनीत ‘धमाल कईलऽ राजा’. हैदर काज़मी अभिनीत बहुचर्चित फिल्म ‘कालिया’ के संवाद लिखलें. अब ले को उन्होंने लिखा है, जो शीघ्र ही प्रदर्शित होने वाली है. अब ले मनोज पाण्डेय ‘मर्द ताँगे वाला’, ‘लाल दुपट्टा वाली’, ‘बेनाम बादशाह’, ‘दीवानगी’ आ ‘घमासान’ वगैरह फिलिमन के लिखे के काम कर चुकल बाड़ें.\nएकरा अलावे हिंदी फिल्म खोटे सिक्के, दुल्हिन, डेंजरस फ्लावर, तेरी मेरी लव स्टोरी, जाना तूने जाना नहीं वगैरह के कथा-पटकथा आ संवाद लिखले बाड़न मनोज पाण्डेय.


Bigg Boss OTT star Akshara Singh And these Bhojpuri Stars Also Make fun in Salman khan Show- Big boss OTT पर धमाल मचा रहल बाड़ी अक्षरा सिंह, कई गो भोजपुरिया स्टार रहल बाड़ें बिग बॉस के घर में – News18 Hindi\nBig Boss: भोजपुरी एक्ट्रेस अक्षरा सिंह एह बेरा बिग बॉस ओटीटी में धमाल मचावतारी. उनकरा के लोग भोजपुरी के 'शेरनी' कहतारे. अक्षरा इंडस्ट्री में भी आपन अभिनय के जलवा देखा चुकल बाड़ी. ऐसे में आज भोजपुरी लोगन के बतावतानी उह स्टार्स के बारे में, जे बिग बॉस में पहली भी धमाल चुकल बा.\nLast Updated : September 03, 2021, 20:57 IST\narticle in Bhojpuri Bhojpuri News bigg boss


खबर एक नजर में (15 जुलाई 2011) – टटका खबर\nखबर एक नजर में (15 जुलाई 2011)\nबबुआ के बयान पर राजनीति गरमाइल\nमुंबई में भइल आतंकी हमला का बाद आइल कांग्रेसी बबुआ के बयान पर राजनीति गरमा गइल बा. शिवसेना बाबा के कहना बा कि बबुआ के ममहर भेज दिहल जाव, बहुते अनाप शनाप बके लागल बा ई. असल में बबुआ बस अतने कहलसि कि सगरी हमला रोकल ना जा सके. सौ में से एगो त केहू ना केहू तरह होइये सकेला. बाकिर करीब करीब सगरी कांग्रेस विरोधी दल एह बयान के लेके बवाल मचा दिहले बाड़न. बबुआ के सम्हारे देखभाल के जिम्मेदारी जवना दिग्गी राजा के दिहल गइल बा ओह डिक्की के कहना बा कि गनीमत बा कि हमनी का हिन्दुस्तान में बानी सँ ना त पाकिस्तान में त रोजे भा हफ्तवारिये अइसन हमला होत रहेला. पुरनका गृह रा्ज्य मंत्री श्रीप्रकाश जायसवाल के बयान आइल बा कि ई सरकार के उपलब्धि मानल जाये के चाहीं कि अतना दिन बाद कवनो आतंकी हमला भइल बा देश में. गृह मंत्री पीचि एह हमला के खुफिया तंत्र के कमी माने के तइयार नइखन जबकि अपने बयान में खुदे कहलन कि ई हमला सुनियोजित तरीका से कइल गइल बा. प्रधानमंत्री कहले त बाड़न कि अपराधियन के जल्दिये गिरफ्तार कर लिहल जाई बाकिर अबही ले अपराधियन के कवनो सुराग नइखे मिलल. अगल बगल के सीसीटीवी में कैद तस्वीरन में कुछ संदिग्ध लोग के देखे के बात कहल जा रहल बा.\nसुप्रीम कोर्ट के फैसला के चुनौती दी सरकार\nसरकार करिया धन का मामिला में सुप्रीम कोर्ट के ओह फैसला के चुनौती देबे जा रहल बिया जवना मे एगो अवकाश प्राप्र न्यायमूर्ति का अध्यक्षता में एगो स्पेशल टास्क फोर्स बनावे के बात कहल गइल बा. सरकार के कहना बा कि ई विधायिका का काम में न्यायपालिका के बेजा दखल बा आ पूरा आदेश रद्द होखे के चाहीं. सरकार अपना पुरनका कानून मंत्री के पहिलही बदल दिहले बिया जे सरकार के फजीहत से ना बचा पवले रहले आ अब सलमान खुर्शीद के नयका कानून मंत्री बनावल गइल बा जे सरकार के बचावे खातिर हर तरह के खुरपेंच इस्तेमाल करीहे.\nसॉलिसीटर जनरल के इस्तीफा मंजूर भइल\nअनिला अंबानी के कंपनी के बेजा फायदा चहुँपावे के आरोप में कपिल सिब्बल पर भइल मुकदमा में बचाव खातिर एगो निजी अधिवक्ता के सेवा लेबे का सरकारी फैसला का खिलाफ सॉलिसीटर जनरल गोपाल सुब्रह्मणियम इस्तीफा दे दिहले रहले. सरकार अब ओह इस्तीफा के सकार लिहले बिया. सरकार के कहना बा कि निजी वकील के सेवा लिहल फायदेमंद साबित भइल काहे कि सुप्रीम कोर्ट से कपिल सिब्बल के राहत मिल गइल जवन शायद वइसे ना मिलल रहीत.\nदेश में महाभारत करावे के धमकी दिहले लालू प्रसाद\nअपना जेल जाये के नौबत आइल त सगरी पार्टी के दरकिनार करत अपना मेहरी के मुख्यमंत्री बनवा देबे वाला लालू प्रसाद के शिकायत बा कि सरकार महिला आरक्षण का बहाने देश से पिछड़ा नेतृत्व खतम करे के चाहत बिया आ अगर महिला आरक्षण विधेयक पारित करावल गइल त ऊ देश में महाभारत करवा दीहें. लालू बढ़िया से जानत बाड़े कि एह महाभारत करवावे में शरद यादव आ मुलायमो यादव उनुकर पूरा साथ दीहें. एही तिकड़ी का चलते अबले महिला आरक्षण बिल पास नइखे हो पावल.\nबिहारियन का खिलाफ नया पैंतरा\nएगो अंगरेजी अखबार एह बाति के रेघरियवले बा कि केन्द्र सरकार के नाहियो त नौ गो सरकारी विभाग बिहारी बाबूवन का कब्जा में बा. ओकरा मुताबिक नौ गो विभाग, जवना में गृह, रक्षा, सड़क यातायात, ग्रामीण विकास वगैरह शामिला बा, के सचिव बिहारी बाड़े. एकरा अलावे छह गो बिहारी एडिशनल सेक्रेटरी आ सतरह गो ज्वायंट सेक्रेटरी बाड़े. अब एह “खबर” का बाद केंद्र में बिहारी आईएएस अफसरन का खिलाफ माहौल बने लागे त अचरज ना होखे के चाहीं.\nतीनमहीना का भीतरे जाँच रिपोर्ट मँगलसि अदालत\nइलाहाबाद हाई कोर्ट काल्हु सीबीआई के निर्देश दिहलसि कि डा॰ सचान के जेल में भइल मौत के जाँच कर के तीन महीना का भीतर रिपोर्ट दिहल जाव कि मौत कइसे भइल, काहे भइल, आ एकरा पाछा मकसद का रहल. अदालत एह बाति के गंभीरता से लिहलसि कि चीफ जुडीशियल मजिस्ट्रेट का जाँच में डा॰ सचान के हत्या के बात कहल गइल बा.\nअंतरिक्ष में भारत के क्षमता\nआजु श्रीहरिकोटा से पीएसएलवी लांच व्हेकिल के प्रक्षेपण कइल जाई जवन जी सैट १२ के अंतरिक्ष में स्थापित करी. पीएसएलवी एहसे पहिले लगातार सतरह बार प्रक्षेपित कइल जा चुकल बा आ पूरा दुनिया एकर लोहा मान लिहले बा. अब एह प्रक्षेपण से अंतरिक्ष विज्ञान में भारत के क्षमता अउरी विश्वसनीय माने जाये लागी.\nशुक्ला का खिलाफ चार्जशीट खारिज हो गइल\nहाई कोर्ट काल्हु लखनऊ के पूर्व सीएमओ डा॰ ए॰के॰ शुक्ला का खिलाफ दायर चार्ज शीट के अधूरा बतावत खारिज कर दिहलसि. अदालत एहबात पर भउँचक रहे कि चौदह दिन के काम दूइये दिन में कइसे कर लिहलसि पुलिस. अदालत कहलसि कि अधुरा आरोपपत्र शु्क्ला के बचावे खातिर दायर कइल गइल बा. जब डा॰ शूक्ला कमीशन ले के कुछ कंपनियन के फर्जी बिल भुगतान करे के मान गइल बा त एह मामिला के जाँच काहे ना कइल गइल ?\n«« खबर एक नजर में (14 जुलाई 2011)\nखबर एक नजर में (16 जुलाई 2011) »»


खबर एक नजर में (10 जुलाई 2011) – टटका खबर\nप्रसार भारती में तीन हजार सात सौ बहाली\nप्रसार भारती में अबही बारह हजार पद खाली पड़ल बा जवना पर नया बहाली करे खातिर नियुक्ति आ भरती बोर्ड के गठन के नियमावली बना के सूचना प्रसारण मंत्रालय का लगे भेजल गइल बा. ओहिजा से मंजूरी मिलला का बाद बहाली के प्रक्रिया शुरु कर दिहल जाई.\nबिहार के विशेष राज्य के दर्जा खातिर सवा करोड़ दस्तखत\nबिहार के विशेष राज्य के दरजा देबे खातिर सवा करोड़ दस्तखत वाला अर्जी ले के जदयू के प्रदेश अध्यक्ष वशिष्ठ नारायण सिंह दिल्ली जा रहल बाड़े जहवाँ ई ज्ञापन प्रधानमंत्री के सँउपल जाई.\nराहुल के किसान महापंचायत\nकाल्हु अलीगढ़ में किसान महापंचायत में राहुल गाँधी कहले कि अपना चारे दिन का यात्रा में ऊ किसानन के समस्या का बारे में अतना जान गइले जतना दोसर केहू उनुका के ना सिखा पवले रहे. राहुल गाँधी के किसान यात्रा का बाद यूपी में अब विकास के कवनो काम करावल मुश्किल हो जाई काहे कि किसान अब आपन जमीन दीहें ना आ बिना जमीन मिलले कुछ हो ना पाई. वइसे ध्यान देबे वाला बात इहो बा कि महाराष्ट्र का जैतापुर मे किसानन के जमीन ओह लोग के मरजी का खिलाफ सरकार अधिग्रहण करत बिया आ ओकरा खिलाफ राहुल कुछ नइखन बोलत. काहे कि ओहिजा विरोध कइला से उनुका राजनीति के कवनो फायदा ना होखी.\nभट्टा पारसौल के किसान नेता महेन्द्र तेवतिया गिरफ्तार\nकाल्हु किसान महापंचायत का दिने यूपी पुलिस दिल्ली में एगो कांग्रेसी नेता का घरे शरण लिहले किसान नेता महेन्द्र तेवतिया के गिरफ्तार कर लिहलसि आ दिल्लीपुलिस के एकर भनक तक ना लागे दिहलसि. महेन्द्र तेवतिया के परिवार कहत बा कि तेवतिया के जान के खतरा बा. तेवतिया दू दिन पहिले चुनाव लड़े के मंशा जाहिर कइले रहले.\nइंजीनियरिंग प्रवेश में पचास फीसदी से कम अंक वाला शामिल ना होखीहे\nयूपी के ओह विद्यार्थियन के एह साल इंजिनियरिंग में प्रवेश खातिर हो रहल काउंसिलिंम में शामिल होखे के मौका ना मिल पाई. बीच प्रक्रिया में भइल बदलाव का चलते पचास फीसदी से कम अंक वाले प्रवेश परीक्षा में शामिले ना हो पवले. जे लोग शामिल होइयो गइल ओह लोग के काउंसिलिंग का पहिलके चरण में बाहर कर दिहल गइल. विश्विविद्यालय के कहना बा कि अगर पचास फीसदी से कम वालन के प्रवेश देबे के बा त परीक्षा फेर से करावे के पड़ी आ एकरा खातिर कम से कम चार महीना के समय चाहीं.\nलालू प्रसाद के मंत्री बनावल जा सकेला\nसुने में आवत बा कि सोमार का दिने प्रस्तावित केन्द्रीय मंत्रीमण्डल के विस्तार में लालू के जगहा दिहल जा सकेला. हाल का दिनन में कई गो घोटालाबाज मंत्रियन के इस्तीफा दे दिहला से मंत्रिमण्डल में मंत्रियन के कमी हो गइल बा आ एह मामिला में लालू के मौका दिहल मनमोहन सिंह शायद पसन्द करीहे. लालू हमेशा से कांग्रेस के साथ रहल बाड़न भलही बिहार में ओकरा जड़ में मट्ठा डाले के कामो उहे कइलन.\nटेस्ट मैच में भारत मजबूत स्थिति में\nवेस्टइंडीज के डोमिनिका में तिसरका टेस्ट मैच का चउथका दिने खेल खतम होखे तक वेस्ट इंडीज टीम छह विकेट का नुकसान पर २२४ रन बना लिहले रहुवे. एकरा बाद वेस्ट इंडीज के पारी से हारे के खतरा खतम हो गइल बाकिर भारत मजबूत स्थिति में बा. अगर बाकी बाँचल चारो विकेट सस्ते में निपट जात बा त भारत के बल्लेबाज आपन कमाल देखा के मैच जीत सकेले आ तब भारत एह सीरीज के दू शुन्य से जीते में कामयाब हो जाई जवन कि आजु ले नइखे भइल. अगर मैच ड्रा हो जात बा तबहियो सीरीज भारते जीती.


14 इंच टायर2व्हील इलेक्ट्रिक बाइक 4-6 एच चार्जिंग समय ई बाइक इलेक्ट्रिक साइकिल Foldable\n1. गुना आसान है।\n3. 14 इंच टायर, सवारी के लिए आरामदायक\nइलेक्ट्रिक बाइक फोल्डिंग


मनोज तिवारी आ मोहित कंबोज के भोजपुरी दबंग के दबंगई फेरू लउकी – Anjoria\nमनोज तिवारी आ मोहित कंबोज के भोजपुरी दबंग के दबंगई फेरू लउकी\nभोजपुरी सितारन के क्रिकेट टीम भोजपुरी दबंग के अबकी साथ देत बाड़े केबीजे ग्रुप के स्वामी आ इंडियन बुलियन एंड ज्वैलर्स एसोशिएशन लिमिटेड के अध्यक्ष मोहित कंबोज. सीसीएल २०१४ में शामिल भोजपुरी दबंग क्रिकेट टीम के मोहित कम्बोज आ अक्ष कम्बोज खरीदले बाड़न.\nकप्तान हउवे मेगास्टार मनोज तिवारी आ उपकप्तान सुपर जुबिली स्टार निरहुआ. पिछला दिने मुंबई के सांताक्रूज स्थित कलीना के एयर इंडिया ग्राउंड में एकर लांचिग करत टीम के परिचय करावल गइल. टीम में शामिल सितारन में प्रवेश लाल यादव, विक्रांत सिंह, उदय तिवारी, प्रकाश जैस, आदित्य ओझा, सुशील सिंह, अयाज खान, जय यादव, वैभव, विकास सिंह आ सुर्या शामिल बाड़े. कोच बाड़े संतोष सिंह.\nPrevious Post: “अहीर” के पहिलका झलक जारी कइलसि आर्या म्यूजिक\nNext Post: “दुल्हनिया ले जाई दिलवाला” में सीमा सिंह के डांस के तड़का


व्यवस्था रहे से कोन फायदा? | Khabar Lahariya (खबर लहरिया)\nखबर लहरिया » व्यवस्था रहे से कोन फायदा?\nव्यवस्था रहे से कोन फायदा?\nद्वारा लिखित खबर लहरिया March 2, 20154बार देखा गया\nसरकार स्वास्थ्य विभाग पर लगभग कड़ोरो रूपईया खर्चा करई छथिन। ऐई के लेल छोट-छोट टोला मुहल्ला से लेके प्रखण्ड अउर जिला तक स्वास्थ्य कर्मी से लेके सुविधा अउर व्यवस्था देले छथिन। लेकिन कहीं भी जे नियम लागू कयले छथिन ओई आधार पर काम होइ छई। जइसे अभी भी सीतामढी सदर अस्पताल में फिजिसियन से लेके सर्जन तक आठ ही डाक्टर छथिन।जबकि जिला में सतरह प्रखण्ड हaई। सोचे के बात हई कि कर्मी कम हई त मरेजी के की हाल होतइ। जे रूपइया वाला लाग हई उ प्रइवेट डाक्टर या दबाइ भी खरीद लेइ छथिन। लेकिन मारल जाइ छई मजदूर लाग।जबकि ज्यादा सुविधा अउर व्यवस्था ओही लोग के लेल हई। कयला कि उनका सबके रूपइया कम रहई छई।जेकर नतिजा गरीब के इलाज भी न हो पवइ छई अउर ओइ दिन के रोजी रोटी भी मारल जाइ छई।\nसरकारज जतेक सुविघा द।ेले छथिन ओतेक विभागीय लोग घ्यान देइतथिन।मरेजी लोग अतेक न परेशान होईतथिन।\nईखो जिम्मेंदार कोन हे?


अक्षरा सिंह बनली पुलिस इंस्पेक्टर – Anjoria\nअक्षरा सिंह बनली पुलिस इंस्पेक्टर\nJuly 22, 2014 Editor फिल्म, मनोरंजन 0\nभोजपुरी सिनेमा के चर्चित अदाकारा अक्षरा सिंह अपना नयका फिलिम ‘लूट’ में पुलिस इंस्पेक्टर के किरदार में नजर अइहें.\nअपना किरदार का बारे में अक्षरा सिंह बतावत बाड़ी कि शुरू में कालेजिया लड़िकी नेहा पढ़ाई के बाद पुलिस इंस्पेक्टर नेहा बन जात बाड़ी. पहिलके पोस्टिंग जहाॅ होखत बा ओहिजा लुटेरन के उत्पात बा. ओह लुटेरन से नेहा कइसे निपटत बाड़ी इहे फिलिम के खास बा.\nमुख्य कलाकारन में अक्षरा संगे प्रकाश जैस आ गौरव झा बाड़े.\nअक्षरा सिंह के बात होखत बा त इहो जानत चलीं कि हाल ही में रिलीज इनकर फिलिम ‘फिर दौलत की जंग’ देखेवालन के बहुते पसंद आइल बा आ इनका किरदार के सराहल जात बा.


समर स्पेशल ट्रेन के मीलल हरिहर झंडी - खबर भोजपुरी\nगर्मी की छुट्टियों में कइल चाहत बानी मुंबई के सैर त रेलवे आराम से कराई यात्रा\nजमशेदपुर: अगर रउआ सैर सपाटा के शौकीन बानी अउर एह बार गर्मी के छुट्टी में परिवार के संगे मुंबई के सैर कइल चाहत बानी त रउआ खातिर खुशखबरी बा. एह बार रउआ के यात्रा के सुखद बनावे खातिर रेलवे समर स्पेशल ट्रेन चलावे जा रहल बा. रउआ एह समर स्पेशल ट्रेन में टाटानगर, चक्रधरपूर चाहे राउरकेला कहीं से मुंबई के यात्रा क सकेनी. आगामी गर्मी छुट्टी में मुबई जाए वाली ट्रेन में होखे वाली भारी भीड़ के देखत रेलवे शालीमार-लोकमान्य तिलक के बीच एगो समर सुपरफास्ट ट्रेन चलवले के निर्णय लेहले बा. एके लेकर रेलवे आपन अधिसूचनो जारी क देहले बा. शालीमार-लोकमान्य तिलक-शालीमार सुपरफास्ट एक्सप्रेस पूरा गर्मी भर कुल 10 फेरे लगाई.\nगाड़ी संख्या 01019 स्पेशल 12 अप्रैल से 14 जून के बीच हर मंगलवार के रात 8.15 बजे लोकमान्य तिलक टर्मिनल से शालीमार खातिर रवाना होई अउर तिसरका दिन सुबह 5.15 बजे शालीमार पहुंची. गाड़ी संख्या 01020 समर स्पेशल ट्रेन 14 अप्रैल से 16 जून ले हर गुरुवार के शाम 5.35 बजे शालीमार से लोकमान्य तिलक टर्मिनल खातिर रवाना होई अउर अगले दिन रात में 11.45 बजे लोकमान्य तिलक टर्मिनल पहुंची\nई समर स्पेशल ट्रेन कल्याण, नासिक रोड, भुसावल, अकोला, बडनेरा, वर्धा, नागपुर, गोंदिया, दुर्ग, रायपुर, बिलासपुर, झारसुगुड़ा, राउरकेला, चक्रधरपुर, टाटा नगर, खड़गपुरए, संतरागाछी आदि स्टेशन पर रुकी.\n2295320cookie-checkसमर स्पेशल ट्रेन के मीलल हरिहर झंडीyes


का पुलिस आदमी ना होखे? – Anjoria\nआज पुरा देश शहीद दिवस मना रहल बा. सभ राज्य अपना-अपना राज्य के शहीद के श्रद्वांजलि देत शहीदन के ईयाद करत बा. आज हमरा मन में एगो सवाल उठत बा कि आखिर वर्दी पहिनते एगो पुलिस कर्मी के खुद के आदमी होखे के अधिकार खतम हो जाला? हमनी के एह वर्दी वाला इंसान के मानवाधिकार के पक्ष में काहे ना आपन आवाज बुलन्द करत बानी जा. हमनी के वर्दी वाला इंसान के हित खातिर लड़ाई काहे नइखी जा खुलेआम बनावत. अगर राष्ट्र के हर आदमी अपने आपके एक सिपाही मानलेव त हमरा देश से आतंकवाद आ आतंकवादियन के जड से सफाया हो सकत बा.\nका वर्दी पहिनते आदमी होखे के नियम खाली पुलिसे बल प होला. गरीबन के घर, अपराधियन के जेल में मूलभूत सुविधा ई नारा बा नेता आ मानवाधिकार के रखवारी करे वाले संगठन के. बाकिर पुलिस वाला थाना आ चौकियन प कवना अवस्था में रहेलन एकरा के जाने के केहु आज तकले कोशिश ना कइल. हमनी के रक्षा करे वाला इंसान कवन अवस्था में अपने के रखले बाड़न, उनकर मानसिक हालत का होई ना त नेता जाने के कोशिश करेलन आ ना ही हमार मनावता के लड़ाई लड़े वाला संगठन. बस लोगन के दिमाग में अइसन सोच बइठ गइल बा कि पहिला हाली पुलिसे गलत होले आ ओकरा प्रति केकरो कवनो प्रकार के सहानुभूति ना होला.\nपुलिस के सिपाही जवन रात-दिन जनता के सुरक्षा मे आपन डियूटी प तैनात रहेला. जब कवनो लाश में कीड़ा पड़ जाला त बदबू से बेहाल होकर ओकर सगे संबंधी पीछे हट जालन तब ओह लाश के इहे पुलिस के सिपाही टमटम भा रिक्शा में राखि के लाशघर तक ले जालन. आपन तेवहार आ खुशियन का तेयाग के समाज के सेवा में तत्पर रहेवाला सिपाही जनता के नजर में अच्छा ना हो पावेला.\nबाकिर ई हमनी के दुर्भाग्य बा कि आजु हमनीके नवजवानन के, देश के बजाय देश के क्रिकेट टीम के जादा चिन्ता बा. बाकी देश मे का चलत बा कवना भाग में आतंकवाद फयलल बा वोहिजा कतना सिपाही देश के नाम प कुर्बान हो गइले ओह से कवनो सरोकार नइखे. जेकर नतीजा बा कि देश में आतंकवादी कवनो जगह प कवनों समय में आपन योजना के अंजाम दे देत बाड़न.\nआजु जरूरत बा हमनी के स्वयं अपने आपके देश के सिपाही समझ के कर्मठता से काम करेके. आईं हमनियों का ओह सब अमर शहीद के सलामी दिहीं जा.\nPrevious Post: आवऽ दियावा जरावऽ भोजपुरी के भईया\nNext Post: साहित्य सृजन के तपः पूत डॉ॰ बच्चन पाठक ‘सलिल‘


कस्‍बा qasba: रामधन एंड मूलधन इन यूपी इलेक्शन पार्ट-२\nरामधन मूलधनवा को खोजते हुए भागे जा रहे थे। ए मूलधनवा चलबे न रे। राहुल भइया पांच साल मांगत हवन। कहत रहलन कि बाईस साल सभन के देनी हमन के तब मिलकर सब धान बाईसे पसेरी कई दिहलन सन। सब धान पसेरी हमनी कई दिहनी हो भइया। न रे मूलधन सपा बसपा और भाजपा के कहत रहलन राहुल भइया। इब यूपी के पांचे साल मे चमकाए दिहन। भोट देबे रे। धत रामधन भइया। उपी कबहूं न चमकिहें। उपी के टूपी पहिरावत बाड़न सब। मूलधन तोहरे लइकवा त कहत रहे कि काका इंग्लिश मीडियम में न पढ़ल न से न मालूम तोहरा राहुल भइया का कहतरान। टाइम टू चेंज मने बूझले रे। बदलाव का वक्त। बयार बह रहिस है राहुल के पक्ष में। अरे भइया तू कांग्रेसी हो गइला का हो। कुछ मिलल बा का? मिली। बेनी बाबू कहतरहलन के सभन जात बिरादरी के कल्याण होई। अरे भइया कल्याण छोड़ पोंटी भइया वाला दारू सस्ती भइल की न। अखिलेश भइया त कहत रहलन के सझियां काल जे न पी सकेला उ सपा में आ जाए। पोंटी भइया के वसूली से तंग आ गए। दाल महंगी हो गई हम कुछौ न कहनी। चाय महंगी हो गए हम कुछौ न कहनी। दारूओ महंगी हो जाए तो समझो घोरे कलयुग आ गएल बा। अखिलेश भइया पोंटी भइया के दारू में डिस्काउंट दिलावे के कहतारन। अरे मूलधनवा, पोंटी भइया भिजनेसमैन नू हैं। भिजनेसमैन सब पार्टी का होता है। अरे हमनी इंग्लिश पढ़िले रहतीं तो बूझतीं इ कुल बतिया। पोंटी भइया सभन के यार हऊअन। पत्रकारों सभन के यार हउअन। देखल न अखिलेश भइया सीधे उनकर नाम न लेलन। कहलन के आ जा दारू पियाइब। बाप रे। त भइया चलन पोंटी भइया के इहां चलल जाओ। दारुओ मिली और मौजे रही। एकनी के भोटवा दे के का होई। पोंटी भइया जेकरा के कहियन भोटवा दे देवल जाइ। उपी के बदले द। हमनी के का करेके बा। बदलिहें उपी ते तबो हमरा कोदो मिली।\nअरे भाग रे मनहूस मूलधनवा। खाली जुगड़वे में रहिबे रे। भोट लोकतंत्र का अधिकार है नू। भइया त रखन बक्सा में आपन अधिकार। भाला खानी निकाल के दौड़त जा राहुल बाबा के पीछे। बोलिह कि बक्सा से अधिकार निकाल के ले आइन बाड़ी। ले ल हमर भोट। लेकिन मूलधनवा हथिया देख लीहिस त रे। त ओकरा ला एगो चदरा ले जो। देखा दिहे। चदरा देखते ही हथिया भाग जाइ। न रे मूलधना। बहिन जी मूर्ति त बनौली नू। बोल औकरा पहिले लखनऊ लखनऊ नियत लागे रे? अब देख बाकी पर्टियां त कमइल सन आ एगो मूर्तियों ने भेटाइल। इ त कम से कम मूर्ति तो बनवा देहली। देखे खाती। भतीजवा के बियाह होई तो हनीमून खाथी हाथी पार्क भेज दिहे। देख भइया। हमनी हइं भोटर। इ कुली पार्टी पोलिटिक्स में पड़ेके ना। कहे द जे जौन कहता। तू भोट के ले के बेसी कूद जन। तन पर लुंगी आ गंजी लेकर भोटवा के भाला नियत जे भांज तारा नूं उ बुझाइ चुनउवां बाद। नाचते रह जइब। हम त कहतानी कि दू पैग मार नहरिया किनारे। तब चल जाइये कमलिया के नाच देखे। ते नाच देखबे रे मूलधनवा। साला इ लोकतंत्र के जगाइ रे। ए भइया तहार कुछौ न होई। लोकतंत्र त ना जागी बाकी तू जगले रह जइब। जा तू भाग राहुल अखिलेश आ बहिन जी के रैली में। हम जात हईं कमलिया के नाच देखे। हा..तनी पोंटी भइया भेटइहन तो कहिअ कि मूलधनवा दारू मांग रहले।\nजागी लोकतंत्र, मुई भोटतंत्र, कइसन कटारी चलइले रे कमलिया तू....बतइबे रे कमलिया तू....काहे नाचत हउवे रे कमलिया तू...तू न शीला तू न मुन्नी तू न चमेली, तू तो बस हमरी कमली....भइले जवान,रहबे जवान। ते कबऊ न बुढइबे रे। तनी इ भोट में चुम्मा त दे दे रे। मूलधन चिल्लाने लगता है। रोने लगता है। गाने लगता है और नहर के किनारे गिर कर सो जाता है। नेपथ्य से आवाज़ आती है। उठो मूलधन, मैं हूं...मैं कमली। तुम्हारे सपनों की रानी। देखो तुम्हारे भोट ने कितनों को ताज पहनाया। बस मैं ही रह गई। मुझे अपने भोट से छू लो मूलधन। मुझे भी वो ताज दे दो। राज दे दो। प्यार दे दो। फिर पर्दा गिर जाता है।\nPosted by ravish kumar at Wednesday, January 11, 2012\nजय जय हमार लोकतन्त्रवा..\nsir, Is this in BHOJPURI? padha lekin kuch kuch samaj me nahi aayaa!!\nenglish ki bat ki aapne to SP ne latest add diya tha TOI me 2week pahele woh bhi English me !!\nit's show transforminf UP !!!\nhaha extreley good post. Ponty bhaiyya ka matlab Ponty Chaddha? Maanna padega aap U.P. ke bare me bahut kuch jaante hain. Thank you for suchanice post. good combo of Awadhi and Bhojpuri. Thodi si banarsi bhi hai.\nGaurav Upadhyaya said...\nikai baat kah din i to hamka bahut neek lagan, ee batabo hamto aajai janvo tum to bhojpuria hoivo, i tohamko bahut bahut nik lagin ,badik bhai RAM-RAm !\nAre E Ponti Bhaiya ke ha bhai.\nraveesh ji aap kamal ke hain..\nरवीश जी शराब की ठेकेदारी में चल रहे नेक्सस पर कभी रिपोर्ट बनाइये। बहुत बड़ा घपला चल रहा है यूपी में और कोई रिपोर्ट नहीं। यह भी तो उपभोक्ता अधिकार ही है।\nwah wah maja aa gaya ba\nravish bhaiya ki jai ho...man gaini ravish bhaiya..bhasa par ka bejod pakad ba rauwa ke..\njust an information I hope u will not mind me sharing it with you, important for every Indian\nDepartment of Ayush is sleeping, in last5years 50000000000 Rs i.e. Rs 5000 Crore Rs were spend on it, but when I filed an RTI to know that how many time drug analyser are checking the medicine, in the last4years it was never done, companies such as Baidyanath Jhansi, are making metalic drug but they don't check the purity of metal, suppose to form Kajjalli they require 100 gm mercury and 100 gm sulfur, if mercury is 99.9 % pure and sulfur is 98 % pure than almst 2gm mercury will remain unreacted, and even the official know this but they are not acting.\nthese medicine are very effective, one of it cured my depression i.e. I again std enjoying my life after9years but unfortunately the quality was very unconsitent, when taken with lithium carbonate,u can check in my blog but unfortunately the consistency is very poor, I amachemical engineer, I went to the company to know the details, I asked them detail & here i came to knew that they are not following any system.\nEven after complaining, though they agree that I am right but they are not willing to do anything, I went to CCRAS but useless,\nDeputy Director CCRAS, Mr. M.M Padhi is taking home Rs 1,60,000 per month to his home, but not doing anything.\nMr. Janardhan Pandey he is the Joint Advisor Ayurveda tells me that I am helpless as per law, he is fooling me arround as per law he has the power to stop the production of an ayurvedic firm if he found it to be harmful.\nand 80% of Indian population Uses ayurvedic drugs and Chywanprash an Ayurvedic Medicine has substance such as Abhrak Bhasm hich is Pottassium alumino psylosillicate i.e. Mica, as well as other form of Bhasma\nFor the info, particularly of Shri Sumit, that the ancient wise Hindus called the 'present' as Kaliyug, ie 'Dark Age',apart of Mahayug, that believably repeats 1060 times within one day of Brahma, of over4billion years (our 12 hours day and equal duration night that follows inaday of 24 hours!...Thus expecting Satyug in Kaliyug itself is faulty, basically wrong...Krishna says one should remain unmoved under all circumstances and, likeaspectator ofafilm, enjoy the Krishn-leela, like 'Bhojpuri' Ravish, and his friends...


भोजपुरी फिल्मों के अमिताभ बच्चन को सुनिए | No. 1 Indian Media News Portal\nभोजपुरी फिल्मों के अमिताभ बच्चन को सुनिए\nसुजीत कुमार नहीं रहे लेकिन उनकी यादें कभी न मरेंगी. सुजीत कुमार ने भोजपुरी फिल्म विदेसिया, दंगल, गंगा घाट, पान खाए सइयां हमार, गंगा कहे पुकार के, गंगा जइसन भउजी हमार, गंगा हमार माई, चम्पा चमेली, पतोह बिटिया, बैरी सावन,सजनवा बैरी भइले हमार, कब होइहें गवनवा हमार, भौजी, नागापंचमी, गंगा, सइंया से भइले मिलनवा, आइल बंसत बहार, बिधना नाच नचावे, लोहा सिंह, माई के लाल, सम्पूर्ण तीर्थयात्रा, सजाई द मांग हमार, सइंया मगन पहलवानी आदि फिल्मों में काम किया. उन्हें 20 मई 2006 को मुम्बई में आयोजित भोजपुरी फिल्म और अल्बम अवार्ड-2005 में सुजीत कुमार को ‘लाइफ टाइम एचीवमेंट अवार्ड’ से सम्मानित किया जा चुका है. पत्रकार और कवि मनोज भावुक ने एक बार सुजीत कुमार से विस्तार से बातचीत की थी. उसे हम सुजीत कुमार को श्रद्धांजलि स्वरूप यहां पब्लिश कर रहे हैं. -एडिटर\nभोजपुरी से हमार उहे नाता बा जवन बछरू के गाय से होला – सुजीत कुमार\nहिन्दी-भोजपुरी दूनों में समान रूप से सक्रिय, सफल आ तेज-तर्रार अभिनेता सुजीत कुमार के नाम फिल्म-इंडस्ट्री में बड़ा आदर का साथे लीहल जाला। बकौल सुजीत कुमार- “हमने अब तक हिन्दी-भोजपुरी की कुल साढ़े तीन सौ फिल्मों में विभिन्न किरदार निभाएं हैं। हमारी फिल्में सुरीनाम, गुयाना, फिजी, मारीशस आदि देशों में भी प्रदर्शित हुई हैं और अभिनय से जब फिल्म प्रोडक्शन की तरफ रूख किया तो यहां भी मैंने कई सफल व उत्कृष्ट फिल्में दीं हैं और अभी अमिताभ बच्चन, जान अब्राहम, बिपाशा बसु को लेकर एक नई फिल्म ‘एतबार’ बना रहा हूं। विक्रम भट्ट इसको डाइरेक्ट कर रहे हैं,संगीत राजेश रोशन का है। 22 दिसम्बर 2002 से 10 जनवरी 2003 तक शूटिंग है। आप लोग आइए और देखिए।”\n“जी-जी हमनी जरूर आएब। अइसन मौका हमनी थोड़े छोड़ब। राउर अनुष्ठान हमनियों के अनुष्ठान ह। बड़ी भाग से त अपने से भेंट भइल ह। हम हर भोजपुरिया फिल्मकार आ कलाकार से भेंट मुलाकात क के एगो नेटवर्क बनावे के चाहत हईं। हम चाहत हईं कि फेर से भोजपुरी सिनेमा के संसार लहलहा उठे। अइसन फिल्म बने जवना के फिल्म कहे में लाज ना लागे। जवना के देखि के हमनी के गर्व कर सकीं। का भोजपुरी सिनेमा के पहिलका दौर (जब विदेशिया, गंगा मइया तोहे पियरी चढ़इबो आ लागी नाहीं छूटे राम बनल रहे) वाला जोश-खरोश फेर नइखे पैदा हो सकत ?”\nहमार बात सुनि के सुजीत कुमार जी मुस्कुरइनी, आंख बंद क लेनी आ अतीत के गुफा -खोह में निकल गइनी। बात शुरू हो गइल ‘लागी नाहीं छूटे राम आ विदेशिया के’ । सुजीत कुमार जी कबो हिन्दी बोलीं कबो कशिका भोजपुरी( बनारस वाला भोजपुरी)। उहां के सुर में सुर मिलावे बदे आ बात के प्रवाह आ त्वरित गति से आगे बढ़ावे बदे हमरो बीच-बीच में कशिका भोजपुरी बोले के पड़ल।\n“सन् ईं. 1960 में हम फिल्म लाइन में अइलीं आ हीरो बने थोड़े आइल रहीं, पढ़ाई करे आइल रहीं। बी.काम कइलीं। फेर सोसियालाजी में पोष्ट ग्रेजुएशन कइलीं। तबही किशोर कुमार के फिल्म ‘दूर गगन की छाँव’ में मौका मिलल। दू सौ रूपया तनख्वाह पर असिस्टेंट के काम करे लगनी। बाकिर ओह से हमार मन ना भरे। मन में त कवनो कलाकार बइठल रहे। देखे में सुन्दर-सुघर आ हृष्ट-पुष्ट रहबे कइलीं। किस्मत साथ देलस आ तिवारी जी के फिल्म ‘लागी नाही छूटे राम’ में बतौर हीरो हमरा के साइन कइल गइल। साइनिंग एमांउट रहे ढ़ाई हजार रूपिया। बाकिर शूटिंग के कुछ दिन पहिले पता चलल कि ‘लागी नाहीं छूटे राम’ में हमरा जगह असीम कुमार के ले लीहल गइल। कारन पूछला पर पता चलल कि फिल्म के हिरोइन कुमकुम हमरा के रिजेक्ट क देली ह । हम बहुत दुखी भइलीं। मन में बहुत तकलीफ पहुंचल । एक बेर त मन कइलस कि ई लाइने छोड़ दीं। बाकिर ‘होइहें वोही जोई राम रूचि राखा’ । ओही समय बच्चू भाई शाह (गुजराती) ‘विदेशिया’ फिल्म में हमरा के हीरो के रूप में साइन कइलें। कहल जाला कि ‘दूध के जरल मट्ठा फूंक-फूक के पियला। हम बच्चू भाई से कहलीं कि ना भाई ना हम फिल्म में काम ना कएब । कहीं फिल्म के हिरोइन हमरा साथे काम करे से इंकार क दीहली तब। जबाब में तपाक से बच्चू भाई कहलें कि तब हम दोसरा हिरोइन के साइन क लेब। ओही समय कहीं से ‘विदेशिया’ के हिरोइन ‘नाजो’ आ गइली। बात खुलल त ऊ कहली- “कलाकार के निर्माता आ निर्देशक के काम में हस्तक्षेप ना करे के चाहीं । हमरा अपोजिट मे के बा, एह से हमरा का मतलब। अपने केहू के लीं, हमरा कवनो आपत्ति नइखे।\n“आप नही समझ सकते, डिस्ट्रीब्यूटरों द्वारा प्रोड्यूसरों का खटिया खड़ा करने का फार्मूला। अगर डिस्ट्रीब्यूटर ईमानदार हो जाए और सही तरीके से काम करे तो भोजपुरी फिल्मों की स्थिति सुधर सकती है। मगर यह इतना आसान नहीं (थोड़ी चुप्पी के बाद ) अरे हमने तो भोजपुरी फिल्मों की स्थिति सुधारने के लिए बकायदे एक आन्दोलन खड़ा किया था, एक संस्था बनाई थी (भोजपुरी चलचित्र संघ) मगर कुछ भी नही हुआ। इन डिस्ट्रीब्यूटरों ने बड़ा अहित किया है भोजपुरी फिल्मों क।”\n“राही मासूम रजा (मेगा सीरियल महाभारत के संवाद लेखक) भोजपुरी के हिमायती रहलन। संगीत नौशाद हमरा से अक्सर भोजपुरी में बतियावस। एह लोग के मातृभाषा से प्रेम रहे। अमिताभ बच्चनो से हमार कई बेर बात भइल हव, उनको इहे कहनाम बा कि भोजपुरी में बोले बतियावे आ फिल्म बनावे में कवनो शिकाइत नइखे। ई त अच्छा बात बा । भोजपुरी में जे संगीत बा, लय बा, लोच बा, ऊ हिन्दी में कहां बा? पहिले के जतना गीत लिखात रहे सब पर कहीं ना कहीं भोजपुरी के प्रभाव रहे। बाकिर अब तनि जुग-जमाना बदल रहल बा। अब त हिन्दियो नइखे चलत। अंग्रेजी मिक्स हिन्दी त स्वाभाविक बा, ई भोजपुरी खातिर चुनौती बा।\nजइसे गाय हंकरेले त बछरू चाहे जहां रहे अपना महतारी के आवाज सुनि के ओने दउड़ जाला। ओइसहीं हम बानी । चाहे कही व्यस्त रहब बाकिर भोजपुरी खतिर आवाज उठावे के बात होई त हम उहाँ दउड़त पहुँच जाएब। आज जरूरत बा, भोजपुरी खातिर जोरदार आन्दोलन के, सशक्त संगठन के, जवना में ना खाली फिल्मकार आ साहित्यकार बलुक सभे भोजपुरिया मंत्री सब कोई मिलि के आवाज उठावे आ भोजपुरी के सही स्थान आ सम्मान दिलावे। हमार शुभकामना बा आ हम हमेशा सक्रिय सहयोग खातिर तइयार बानी।”\nवेब-सिनेमा manoj bhawuk\nComments on “भोजपुरी फिल्मों के अमिताभ बच्चन को सुनिए”\nbhojpuri ke prati atna prem khatir raua ke bahut bahut badhai ba.raua sab ke athak mehnat se bhojpuri jaroor uchit sthan payee.\nsujeet ji ne vastav me maati ki khusboo ko apne kala ke madhyam se jan jan tak pahunchya.. aajkal jis tarah ke log bhojpuri filmo me aa rahe hain, jinko thik se bhojpuri bolni nahi aati, unko pahle sujeet ji ke filmo ko dekhkar asli hero ki barikiya shikhni chahiye…. inke jaise kalakaar ko khokar bhojpuri cinema ko kafi nuksaan hua hai……\nbhojpuri ko badhawa dene ke liye sujit ji ko koti-2 abhinandan, vandan….\nAnshu Dikshant says:\nsujit kumar ne bhojpuri ko filmo ke madhyam se jo unchai wa star diya hai aaj ke abhineta use gart me mila rahe hai.\nbahut accha lagal padh ke.


अबकी हफ्ता के बनी करोड़पति का हॉट सीट पर बईठे अइली हेमा मालिनी – Anjoria\nJul 29, 2011 के बनी करोड़पति, हेमा मालिनी\nमहुआ टी. वी. पर प्रसारित हो रहल भारतीय टेलीवीजन इतिहास के सबले बड़ शो ‘‘कौन बनेगा करोड़पति’’ के भोजपुरिया वर्जन ‘‘के बनी करोड़पति’’ के शुक २९ जुलाई वाला एपिसोड मे बतौर सेलिब्रिटी गेस्ट बिहारी बाबू शत्रुघ्न सिन्हा के सामने वाली हॉट सीट पर बीतल जमाना के मशहुर अभिनेत्री आ शोले के बसंती हेमा मालिनी बइठल नजर अइहे.\nएपिसोड के शुरूआत शत्रुघ्न सिन्हा हेमा मालिनी के स्वागत करत करीहे. हेमा जी महुआ चैनल के धन्यवाद दीहें कि ऊ के बनी करोड़पति जइसन लोकप्रिय शो भोजपुरिया दर्शकन खातिर ले के आइल बा. फेर हेमा जी बतइहे कि ऊ आ शत्रु जी फ्रेन्डस फॉर एवर हवे लोग आ ओहू ले बढ़के पारिवारिक मित्र. हेमा मालिनी एह एपिसोड के “प्रयास” नाम के संस्था खातिर खेलीहें. प्रयास गरीब बच्चन खातिर काम करेले.\nशत्रुघ्न सिन्हा हेमा मालिनी के उनुके एगो मूवी के डायलॉग सुनइहे जवना का बाद हेमा मालिनी आपन निर्देशित फिल्म ‘‘टेल मी ओ खुदा’’ का बारे मे बतियइहे. अपना फिटनेस का बारे में बतइहे कि डांसे का चलते ऊ आजुओ चुस्त दुरुस्त बाड़ी. आ हर औरत के सलाह दीहे कि सबसे पहले खूबसूरत बने लोग.\nअपना बारे में बतियावत हेमा जी कहीहे कि ऊ अभिनेत्री हई, राजनीति में बाड़ी, डांसरो हई, महतारियो हई, आ मेरी सहेली नाम के पत्रिका के संपादको. एहसे सभ काम खातिर समय निकाले के पड़ेला. शत्रुघ्न सिन्हा के कहला पर हेमा मालिनी शोले के संवाद सुनइहे, ‘‘चल धन्नो तेरी बसंती की इज्जत का सवाल है’’. हेमा बतइहे कि कइसे स्कूल के पढ़ाई करत से सीधे सिनेमा में आ गईली आ सपनों के सौदागर मे पहिला ब्रेक मिलल. उनुका आजुओ ऊ दिन याद बा जब एगो निर्माता उनुका के राजकपुर से भेंट करवावे ले गइल त ओह दिन पहिला बेर हवाई जहाज मे बइठल रहली. फेर बतइहे कि अनंत स्वामी उनुका के ड्रीम गर्ल के नाम दिहले. अबही के स्टार एक्ट्रेस सोनाक्षी का बारे मे हेमा बतइहे कि आईफा अवार्ड में अपने हाथ से सोनाक्षी के बेस्ट न्यु कमर अभिनेत्री का अवार्ड देत बहुते नीक लागल. फेर “क्रांति” के गाना चना जोर गरम….. का साथे शो समाप्त होई.\nहमेशा का तरह के बनी करोड़पति के एह खास एपिसोड के प्रसारण शुक रात नौ बजे से महुआ टीवी पर होई.\nOne thought on “अबकी हफ्ता के बनी करोड़पति का हॉट सीट पर बईठे अइली हेमा मालिनी”\nhema ji ke khubsurti ke raj bahut nik lagal h.\nThanks mahuaa tv.\nLeaveaReply to babu niraj\tCancel reply


लस्टम पस्टम – Anjoria\n– जयंती पांडेय पसेना से नहाइल रामचेला हाँफत हाँफत बाबा लस्टमानंद के लगे चहुँपले. सस्टांग दंडवर कइके आशीर्वाद लिहला के बाद रामचेला कहलन, गुरू आजकाल्हु गउवों में बदलाव के बयार…\n– जयंती पांडेय बाबा लस्टमानंद से रामचेला पूछले, ‘बाबा हो, ई घूरो के दिन कइसे फिरेला?’ बाबा कहले, ‘जे तहरा एकर उत्पत्ति आ टीपण जाने के होखो त भोजपुरिका में…\n– जयंती पांडेय रेलगाड़ी आ रेलवे टीसनन के वर्ल्ड क्लास बनावे के चरचा जोर पर बा. मोदी जी दनादन विदेश जा रहल बाड़े आ उहां से फटाफट विचार ले के…\n– जयंती पांडेय किताबन में, मय अखबारन में पढ़ले बानी कि संसद के एक दिन के कार्रवाई में कई लाख रुपया खर्चा होला. लेकिन बाबा तूं बतावऽ कि कालाधन आउर…\nनवम्बर 24, 2014 Editor\n– जयंती पांडेय बाबा लस्टमानंद देश के राजनीति ले के बड़ा हरान बाड़े. जब देखऽ तब कवनो ना कवनो बात ले के चर्चा करत रहेले. बाबा रामचेला के बोला के…\nनवम्बर 16, 2014 Editor\n– जयंती पांडेय बाबा लस्टमानंद सबेरहीं से उदास बइठल रहले. रामचेला खेत कियोर से घूम घाम के अइले आ जब बाबा के दंडवत कऽ के उनकर मुंह देखले तऽ चिहुक…\nनवम्बर 6, 2014 Editor\n– जयंती पांडेय दू दिन पहिले पत्रकार अजीत दूबे जी भेंटइले. बड़ा सज्जन आदमी. कहले, जानऽ जा बाबा लस्टमानंद कि पपीता के पतई के रस पियला से डेंगू जइसन बेमारी…


‘बिहारी रिक्शावाला’ बनलें संजय पांडे – Anjoria\n‘बिहारी रिक्शावाला’ बनलें संजय पांडे\nभोजपुरी फिल्मों के नम्बर वन खलनायक संजय पांडे अब ‘बिहारी रिक्शावाला’ का रूप में आपन देखइहें. निर्देशन करीहें अविनाश त्रिपाठी.\nबतावे जोग बा कि एह घरी बिहार में संजय पांडे के फिलिम ‘धड़केला तोहरे नावे करेजवा’ के डंका बाजत बा. निर्देशक शाद कुमार के फिल्म ‘एक लैला तीन छैला’ में मुख्य खलनायक बाड़ें संजय पांडे. संजय पांडे के कहना बा कि शाद कुमार जी सुलझल निर्देशक हउवें जिनका साथे काम करे में आनंद आइल.\nआवे वाला दिनन में संजय पांडे के हर हफ्ता एगो ना एगो फिलिम रिलीज होखे वाला बा.\nददन सिंह पहलवान आपन लड़ाई परदा पर ले अइहें\nमनोज तिवारी के टीम ‘भोजपुरी दबंग’


मी टू मूवमेंट - विकिपीडिया\nमी टू मूवमेंट\nमी टू मूवमेंट (MeToo Movement चाहे #MeToo Movment) एगो बिस्वब्यापी मोहीम भा आंदोलन बा जेह में औरतन द्वारा इंटरनेट पर हैशटैग #MeToo के साथे अपने साथ भइल सेक्सुअल दुरबेहवार के उजागर कइल जा रहल बा। अंतर्राष्ट्रीय स्तर प ई मोहीम साल 2017 में जोर पकरलस आ हाल के दिन में भारत में एह मोहीम के तहत कई लोग अपना साथे भइल खराब बेहवार के खुलासा कइल। ऐक्ट्रेस तनुश्री दत्ता द्वारा नाना पाटेकर पर आरोप लगावल गइल जेकरा से ई मुद्दा मीडिया में आ गइल आ एकरे बाद पत्रकार आ मोदी मंत्रालय में सदस्य एम जे अकबर आ टीवी आ फिलिम एक्टर अलोकनाथ पर अइसन आरोप लगे के बाद ई ब्यापक कभरेज वाला बिसय बन गइल।\nएकरे इतिहास के बात कइल जाय तब, एगो अमेरिकी सोशल एक्टीविस्ट तराना बुर्के एह शब्द के इस्तमाल साल 2006 में कइले रहली। बाकी ई पापुलर भइल साल 2017 में जब अमेरिकी ऐक्ट्रेस अलीसा मिलानो (Alyssa Milano) एकर इस्तमाल कइली आ औरतन के एह बात खाती बढ़ावा दिहली कि अपना साथे भइल दुरबेहवार के साझा करे लोग "ताकि लोग के एह समस्या के मात्रा (की अइसन घटना केतना ब्यापक बा) के बारे में बुझा सके"।\n↑ "Metoo Indian Celebs Accused Of Sexual Harassment - मी टू कैंपेन की चपेट में अब तक आए ये स्टार्स, किसी ने की मारपीट तो किसी ने की गंदी हरकत - Amar Ujala Hindi News Live". Amarujala.com. पहुँचतिथी 10 अक्टूबर 2018.\n↑ Tridev Kumar Sharma. "MeToo Movement India Live Updates Harassment Allegations in India LIVE | तनुश्री दत्ता पहुंचीं पुलिस स्टेशन- बयान दर्ज कराए; 'मी टू' आंदोलन ने जोर पकड़ा". Bhaskar.com. पहुँचतिथी 10 अक्टूबर 2018.\n↑ "एमजे अकबरः विदेश राज्य मंत्री #MeToo के आरोपों के घेरे में - BBC News हिंदी". Bbc.com. 1970-01-01. पहुँचतिथी 10 अक्टूबर 2018.\n↑ Khomami, Nadia (20 अक्टूबर 2017). "#MeToo: howahashtag becamearallying cry against sexual harassment". पुरालेखित से पुरालेखित 21 नवंबर 2017 के – वाया The Guardian.\n↑ Guerra, Cristela (17 अक्टूबर 2017). "Where'd the "Me Too" initiative really come from? Activist Tarana Burke, long before hashtags - The Boston Globe". Boston Globe. ओरिजनल से 17 अक्टूबर 2017 के पुरालेखित. पहुँचतिथी 18 अक्टूबर 2017. Unknown parameter |dead-url= ignored (मदद)\n"https://bh.wikipedia.org/w/index.php?title=मी_टू_मूवमेंट&oldid=711805" से लिहल गइल\nएह पन्ना पर आखिरी बेर संपादन 11 मार्च 2022 के 17:15 बजे भइल रहल।


ज्वार भाटा - विकिपीडिया\nज्वार भाटा चाहे ज्वारभाटा (अंगरेजी: tide) समुंद्र में पानी के उतार-चढ़ाव के घटना हवे जे चंद्रमा आ सुरुज के खिंचाव वाला बल आ पृथिवी के घुमरी के संजुक्त परिणाम आ परभाव होला। ई घटना समुंद्र के तीरे सभसे बढ़ियां अनुभव कइल जाला जहाँ निश्चित समय के अंतर पर समुंद्र के पानी किनारे पर ऊपर चढ़े ला आ फिर निश्चित समय पर एह में उतार होखे ला; ऊपर चढ़े के समुंद्री ज्वार आ नीचे उतार के भाटा कहल जाला। समुंद्री पानी के एह चढ़ाव उतार के समय के निर्धारण ज्वारभाटा सारिणी बना के कइल जा सके ला काहें से कि हर जगह खातिर एकर समय निश्चित होखे ला।\nज्वार-भाटा के ऊँचाई-निचाई आ समय पर कई चीजन के परभाव पड़े ला: मुख्य परभाव चंद्रमा आ सुरुज के आपसी स्थिति (चंद्रमा के कला) होला, एकरे अलावा समुंद्र के गहिराई आ बिस्तार, किनारा के प्रकार नियर चीजन के परभाव पड़े ला। आमतौर पर कौनों जगह पर दू बेर अइसन उतार चढ़ाव के घटना देखल जाला, दुनों बेर पानी के चढ़ाव आ उतार के मात्रा बरोबर होखे ला; एकरा से सेमी-ड्यूरिनल टाइड कहल जाला। एकरे अलावा कुछ जगहन पर दिन में एक बेर चढ़ाव-उतार देखल जाला, एकरा के ड्यूरिनल (दैनिक) ज्वारभाटा कहल जाला। एगो तीसरा किसिम भी कई जगह देखल जाला जहाँ दिन में दू बेर उतार चढ़ाव होखे ला बाकी दुनों बेर के चढ़ाव-उतार के ऊँचाई में फरक होखे ला।\nई आम समुंद्री लहर के प्रकार ना हवे, हालाँकि, एह घटना के चलते समुंद्री किनारे पर पानी के उतार-चढ़ाव के लहर के रूप में परिभाषित कइल जा सके ला आ इनहन के ज्वारभाटा लहर (टाइड वेव्ज़) कहल जाला; इनहन के उत्पत्ती के मैकेनिज्म बिल्कुले अलगा टाइप के होखे ला।\n↑ "Are Tides Waves?". www.vims.edu (English में). पहुँचतिथी6फरवरी 2022.\n"https://bh.wikipedia.org/w/index.php?title=ज्वार_भाटा&oldid=706392" से लिहल गइल\nएह पन्ना पर आखिरी बेर संपादन6फरवरी 2022 के 03:12 बजे भइल रहल।


जलाने विश्वविद्यालय बवाल का पीछे हाफिज सईद – टटका खबर\nकेन्द्रीय गृहमंत्री राजनाथ सिंह काल्हु कहलन कि दिल्ली के जलाने विश्वविद्यालय में पिछला दिने भइल बवाल के पीछे पाकिस्तान के लश्कर-ए-तैयबा प्रमुख हाफिज सईद के समर्थन हासिल रहुवे. कहलन कि सरकार एह तरह के देश विरोधी गतिविधि बरदाश्त ना करी आ भारत विरोधी नारा लगावे वालन के बख्शल ना जाई.\nराजनाथ सिंह पश्चिम बंगाल के राज्यपाल केसरी नाथ त्रिपाठी के इलाहाबाद वाला मकान प जा के उनुका पत्नी के स्वर्गवास पर सांत्वना दिहलन.\nओने देवरिया में केन्द्रीय सूक्ष्म, लघु आ मध्यम उद्योग मंत्री कलराज मिश्र कहलन कि देश विरोधी नारेबाजी करे वालन का खिलाफ सभे के एकजुट होखे के पड़ी. कहलन कि जलाने मामिला में कॉग्रेस उपाध्यक्ष राहुल गांधी के बयान देश के महौल खराब करत बा.\nTags: जलाने विश्वविद्यालय


भिखारी ठाकुर जी के सामाजिक चेतना के चरचा | जोगीरा\nHome आलेख भिखारी ठाकुर जी के सामाजिक चेतना के चरचा\nभिखारी ठाकुर जी के सामाजिक चेतना के चरचा\nभिखारी ठाकुर रचनावली, संपादक : नगेन्द्र प्रसाद सिंह, पृष्ठ ३१९, प्र. बिहार राष्ट्रभाषा परिषद्, पटना -०४, प्र. सन. २००९.)\n” आजू हमनी इहवां दिल्ली ने पढ़ल लिखल लोगन के बीच भिखारी ठाकुर आ उनकर जस 2011 में गावत बानी त कवनो कलमकार काहे एतना नामी गिरामी हो जाला की ओकरा नहियो रहला पर लोग के हिरदय में ओकर छवि नचात रहेला जवन उ देखले रहेला। ओकर मूल में रहेला ओ आदमी के कइल काज आ ओकर व्यक्तित्व जवन आपन एगो इमेज हमनी के सोझा छोड़ जाला जवन हमनी के इयाद करे के मजबूर करेला। भिखारी ठाकुर आपन ईहे छाप हमनी पर छोड़ गइल बाड़े आज जब देश के कए गो हिस्सा में मजदूरन पर हमला हो रहल बा, कऐ गो प्रान्त में अभियो पलायन चल रहल बा रोजी रोटी रोजगार के चक्कर में जात- पात छुवाछुत के, भेदभाव नारी के दबा के रखे के कम अभियो चल रहल बा त ई एहिसन हालत में भिखारी ठाकुर बहुत प्रासंगिक हो गईल बाडन।\nमुन्ना पाण्डेय, दिल्ली विश्वविद्यालय के आलेख “भोजपुरी लोकरंग के वैश्विक कलाकार: भिखारी ठाकुर, अंजोरिया से साभार\n“हमनी ई मालूम बा की कवनो रचना भा रचनाकार प्रासंगिक तबे ले बा जब ले ओकर रचनन में उठावल समस्यन के निवारण नईखे हो जात. भिखारी ठाकुर आजो ओतने प्रासंगिक एही बाड़े चुकीं उ आपन नाटक के माध्यम से जवन सामाजिक चेतना के संचार करे के कोशिश कईलन ओकर संचार के जरुरत आजो ओतने बा।\nभिखारी के लागल की हमनी आपन नाटक कला से माध्यम से समाज में सुधर के काम कर सकिले जइसे बंगाल में राजा राम मोहन राय, इश्वर चंद विद्यासागर, स्वामी विवेक नन्द जइसन समाज- सुधारक लोग नव जागरण काल में कईल”\n(महात्मा गाँधी अंतरराष्ट्रिय हिंदी विश्वविद्यालय के शोधर्थी मन्नू राय के आलेख ” भिखारी के सामाजिक चेतना” भोजपुरी जिनिगी पृ ६ अंक अक्तूबर २००९-मार्च २०१० से साभार)\nलोकनाटक के माध्यम से भिखारी भोजपुरी के क्षेत्र में जमाखाल रुदिवादी व्यवस्था के सोर से उखार के फेके में आपन न भुलावे वाला भूमिका निभइलंन जेकरा हमेशा इयाद कइल जाई. औरतन के पर्दा से बहरी आवे खातिर प्रेरित कइलंन आ खुलल आँखिन से समाज के देखे के दृष्टि देलन. जानना पर होखे वाला अत्याचार, अंधेरगर्दी के खिलाफ भिखारी जेहाद छेड़ देलन. छोट उमिर में होखे वाला विआह बाल बिआह, बुड्ढ के साथै छोट उमिर के लड़की सन के विआह विधवा के साथै अमानवीय वेवहार जइसन समस्या आ मुद्दा के संगे संगे रुढ़िवादी, कुरुतियाँ आ अंध विश्वास के जम के उठवलन आ सार्थक ढंग से चोट कइलन उनकर ई सोच पर विचार देत रामनिहाल गुंजन के मानल बा की ” भिखारी ठाकुर जी भोजपुरी के शेक्सपियर कहल जानी बाकिर हमार विचार से बिखरी आपन रूढीमुक्त आ प्रगति शील सामाजिक दृष्टिकोण के चलते भारतेंदु के जादे करीब रहस,एही से उनका ‘भोजपुरी के भारतेंदु’कहल जादे उचित होई।”\nभगवती प्रसाद द्विवेदी के हिंदी आलेख ” भोजपुरी के जनगायक : भिखारी ठाकुर” के हिंदी आलेख आजकल (हिंदी पत्रिका), नई दिल्ली के सितम्बर २०१० अंक के ‘दीर्घा’ स्तम्भ पृ.संख्या ४७ से उधृत )\nडॉ. जयकांत सिंह जय जे एल. एस. कालेज मुजफ्फरपुर बिहार में भोजपुरी के प्रोफेस्सेर बानी के कहनाम बा की ” भिखारी ठाकुर जी आपन अनुभव आ काव्य प्रतिभा के बदउलत अपना समय आ समाज के तमाम समस्यन, बुराइन, आ कम्जोरियन के विषय बना के भोजपुरी के लोकधर्मी नाटक के कर के समाज के बीच लोक मंच के रचनो कइलन”\nडॉ. जयकांत सिंह जय के आलेख : “भोजपुरी नाटक के विकाश में भिखारी ठाकुर के योगदान” भोजपुरी जिनिगी पृ २७ अंक अक्तूबर २००९-मार्च २०१० से साभार)\nसमाज के आपन नियत के बारे में साफ साफ कहल बिखरी के ईमानदारी आ पारदर्शी व्यतित्व के परिचय देला. भिखारी ठाकुर पर पीएच.डी करे वाला भोजपुरी के विद्वान तैयब हुसैन पीड़ित जी के मानल बा की ” साम्राज्यवाद, पूंजीवाद, सामंतवाद और अध्यात्मिकता के संश्लिष्ट ताने बाने से परिचित हुए बिना भिखारी ठाकुर जी कुछ कर नहीं सकते थे, जो अपने समय में आजादी के लडाई का सूत्र नहीं पकड सका वह इन सबो के परिणाम की व्याख्या ऊपर ऊपर ही कर सकता था. उनकर ‘ सूत्रधार’ उपन्यास लिखने वाले उपन्यासकार संजीव ( जो स्याम ई संगोष्ठी में सामिल बानी) ने भी एक बार इन पंक्तियों के लेखक को भिखारी ठाकुर जी का यथार्थ बताते हुए कहा था ” भिखारी ठाकुर जी जब भी आगे बढ़ना चाहते हैं, तुलसी उनकी राह रोककर खडे हो जाते हैं”\n” रूपया गिनाई लिहल पगहा धराई दिहल\nचेरिया के छेरिया बनवल हो बाबूजी ”\n‘गंगा असनान से धार्मिक रूढी वादी आ ढोग के विरोध बा त महतारी के प्रति बेटा -पतोह के कर्तव्यबोध के पाठ बा।’ भाई विरोध’ नाटक संजुक्ता परिवार टूटे के कहानी बा जहवा पूजीवादी समाज के परिणति बा. श्रम आ पूंजी के विषमता दु गो भाई में बंटवारा के नौबत ले आवत बा”\nतैयब हुसैन पीड़ित के लिखित हिंदी पुस्तक : भारतीय साहित्य के निर्माता “भिखारी ठाकुर” के मोनोग्राफ, पर. साहित्य अकादेमी, नई दिल्ली में\nदिहल आलेख ” भिखारी ठाकुर : साहित्य और रंगकर्म की सामाजिक सार्थकता:के पृष्ट स. ९४-९५ से साभार)\nभिखारी के सबसे विख्यात नाटक ‘विदेसिया’ (बहरा बहार) आजो सामाजिक चेतना के झकझोर देला। आखिर गाँव से सहर को ओर पलायन काहे बा ?\nभिखारी के सबसे तगड़ा नाटक ‘गबरघिचोर’ मानल जले। घिचोर बहार के नैयिका के पति के लमहर वियोग से जवन विचलन बा आ ई विचलन से पैदा भईल जमाल के समाजिक मान्यता आ पुरुष प्रधान में माता के अधिकार के सुरक्षित रखे के बात भिखारी कहत बाड़े। भिखारी लमहर पति वियोग से भइल विचलन के भी जाइज मने के पक्ष में खड़ा लउकत बाड़े। पुत्रबध, विध्वविलाप भाई विरोध आदि में खून खराबा के दुसल गईल बा।\n” भिखारी ठाकुर के नाटकन में स्त्री के सामाजिक स्तिथि, समस्या आ मनोविज्ञान के सामाजिक स्तिथि के गहराई से व्यक्त भईल बा। गबर गिचोर से लेके विधवा विलाप तक भारतीय ग्रामीण औरतन के दुरदासा भिखारी से छुपल नईखे। ईहो बात भिखारी से नईखे छुपल की भोजपुरी समाज में औरतन के दुरदासा के पाछे कवन कारन बा एतने बा कऐ बेर त ई पद के आचाम्भो होला की भिखारी के कविताई कबो एकदम से जिला ज्वर प्रान्त ज्वर देश के सिवान के लाँघ जला जैसे भिखारी कहत बाड़े\n“जियाला पर कुत्ती कुत्ता कहेला पतोह पुता ”\n” son is son till he getsawife but daughter is daughter all her life\nमुन्ना पाण्डेय, दिल्ली विश्वविद्यालय के आलेख “भोजपुरी लोकरंग के वैश्विक कलाकार: भिखारी ठाकुर, अंजोरिया से साभार )\nएही से हमनी कह सकिला की भिखारी ठाकुर के सगरो रचना आगू भी प्रासंगिक बा कहे की एह रचनन में जवान समस्या उठावल गइल बा उ आजू के समय में व्याप्त बा। जरुरत बा अईसन कज्करम के बौधिक कज्करम के जेकरा माध्यम से भिखारी ठाकुर के सगरो साहित्य पर संबाद हो सके जवना से आज के दिग्भ्रमित हॉट समाज के दिशा आ दशा मिल सके। अंत में डॉ. गोरख प्रसाद मस्ताना के शब्द में कहल चाहेब ” जेह्तारे कबीर जी के एक एक दोहा भारतीय जीवन के दर्पण बा ओसहिं भिखारी ठाकुर जी के नाटक के विषय में जेतना उनका समय में प्रासंगिक रहे ओतने आजुओ बा. काहे की जवान समस्या कालहु रहे ओह में तनको घटाव आजुऊ नइखे. बाल बिआह होखे भा अनमेल विवाह दहेज़ परथा भा महाजनी दावं पेंच में, कुलही आजुवो सुरसा नियर मुह ववले खड़ा बा।”\nडॉ. गोरख प्रसाद मस्तानाजी के आलेख : भिखारी ठाकुर एगो इयाद : भोजपुरी जिनिगी पृ 40 अंक अक्तूबर २००९-मार्च २०१० से साभार\nएह प्रकार से भिकारी ठाकुर जी भोजपुरी भाषा के एगो अनमोल धरोहर बनी. भोजपुरी के जवन सेवा ठाकुर जी कइलन उ हमेशा सुनहला अछर खानी भोजपुरी साहित्य में चमकत रही। समाज के इ समन्वयक, मार्गदर्शक के हमार सन सत नमन।\nआलेख : संतोष पटेल\nपिछला लेखभोजपुरी का एक अनमोल हीरा : भिखारी ठाकुर\nअगिला लेखराकेश मिश्रा और निशा दुबे की जोड़ी एक साथ\nomprakash amritanshu February 27, 2017 At 4:32 pm\nभिखारी ठाकुर के पेंटिंग त हमरे बनावल हउए।\nखेसारी लाल यादव की भोजपुरी फिल्म ‘दुलहिन गंगा पार के’ शूटिंग...\nअंधकार से प्रकाश की ओर ले जाता है सिनेमा : अखिलेंद्र...\nसनकी दारोगा बने रवि किशन


प्रयोगकर्ता वार्ता:Nirmal993 - विकिपीडिया\nस्वागतम्! नमस्कार Nirmal993 जी, भोजपुरी विकिपीडिया पर राउर बहुत स्वागत बा!\nNirmal993 जी ए समय रउँआ विकिमीडिया फाउन्डेशन क परियोजना भोजपुरी विकिपीडिया पर बाड़ीं। भोजपुरी विकिपीडिया एगो मुक्त ज्ञानकोष हवे, जेवन ज्ञान बाँटे खातिर तैयार रहे वाला दुनिया भर की योगदान करे वाला भईया बहिनिन द्वारा लिखल जाला। ए समय ए परियोजना में 22,748 शामिल सदस्य लोग बाटे। ई बहुते खुशी क बाति बा कि रउँओं ए में शामिल हो गइल बाड़ीं। विकिपीडिया से सम्बन्धित कई तरह क सवाल जेवन रउँआ की मन में होई ओकर जबाब अक्सर पूछल जाए वाला प्रश्न में मिल जाई। आशा इहे बा कि रउँआ इस परियोजना में नियमित रूप से शामिल होकर भोजपुरी भाषा में ज्ञान के संरक्षित करे में आपन योगदान देइब। एक बेर फिर से बहुत धन्यवाद आ स्वागत बा।\n--Sanjeev bot (talk) १८:०८, ११ सितम्बर २०१४ (UTC)\n"https://bh.wikipedia.org/w/index.php?title=प्रयोगकर्ता_वार्ता:Nirmal993&oldid=626106" से लिहल गइल\nएह पन्ना पर आखिरी बेर संपादन 24 सितंबर 2018 के 05:27 बजे भइल रहल।


एम्स के निजीकरण का खिलाफ जदयू के चेतावनी – टटका खबर\nएम्स के निजीकरण का खिलाफ जदयू के चेतावनी\nजनता दल यू आजु केन्द्र सरकार के चेतवलसि कि ऊ एम्स के निजीकरण करे का कोशिश से बाज आवे ना त जदयू आन्दोलन करी. एम्स के प्राइवेट वार्ड के फीस बढ़ा दिहल गइल बा. सरकार के कहना बा कि एहू से मिलल धन के इस्तेमाल आम आदमी के स्वास्थ्य सेवा देबे में कइल जाई. सरकार के कहना बा कि जनरल वार्ड के फीस में कवनो बदलाव नइखे होखे वाला. बाकिर जदयू के अनेसा बा कि सरकार के नीयत साफ नइखे आ एही चलते एम्स के बारे में वेलिथियन कमिटी के रपट के अबले रद्द नइखे कइल गइल आ सरकार हाथ घुमा के नाक पकड़े का कोशिश में लागल बिया.


मऊ के साँच रामलीला – Anjoria\nOct 9, 2010 अयोध्या के राम, मऊ, मऊ के रामलीला\nशारदीय नवरात्र शुरु होखते जगहे-जगह रामलीला के मंचन शुरु हो जाले अउर दशमी के रावण के मार के दशहरा खूवे धूम धाम से मनावल जाला बाकिर आईं रउआ सभे के मऊ के साँच अउर अलौकिक रामलीला के दर्शन करायीं आ रामजी के बास्तविक लीला के जगहन का बारे में परिचय करायीं.\nसंस्कृत के सूत्र के मानीं त अन्त्येत्यादि संहिता. माने कि शुरु अउर अंत मिला के संहिता के निर्माण होला. यानि कि ई कहीं कि कवनो घटनाक्रम के शुरुआत आ अन्त मिला दिहीं त पूरा घटनाक्रम के पता चलि जाई. एही तरह से रामायणो के कुछ शुरुआत के घटना अउर कुछ बाद के घटना मऊए का धरती पर रचल गइल.\nमऊ पहिले अवध राज का अन्दर आवत रहे. जिला के उत्तरी सीमा पर पुण्य सलिला सरजू जी के प्रवाह बा. ए जगह के दोहरीघाट कहल जाले. दोहरीघाट के अलग अलग कइले पर दो हरि शब्द मिलेला जेकरा बारे में कई राय बा कि भगवान राम अउर जानकी जी के बिआह भइला पर वापिस लवटत घरी क्रोध से भरल परशुराम जी आ शील-भक्ति-सौन्दर्य से युक्त रामजी, दुनो के मिलन एहीजे भइल रहे. एही से एकर नाम दोहरीघाट कहल गइल.\nदोहरीघाट से आगा बढ़ला पर एगो जगह पड़ेला जेकरा नाम सूरजपुर बा. सूरजपुर गाँव के अयोध्या के अन्तिम सीमा मानल गइल बा. एही जगहा अयोध्या के दसवां फाटक रहल जेकरा के अलफटकी घाट कहल गइल ह. एहीजे से महाराजा दशरथ श्रवन कुमार के तीर मरले रहले. फटकिये घाट से मात्र दस कदम दूरौ पर आजुवो एगो पीपर के पेड़ बा जेकरा बारे में कहल जाले कि एही जगह पर श्रवण कुमार के आन्हर माता-पिता श्रवण का वियोग में कलपि-कलपि के राजा दशरथ के श्राप दिहले रहले आ आपन शरीर छोड़ दिहले रहले. दशरथ जी जहाँ से तीर चलवले रहले ऊ जगह के आजु सरफोरा के नाम से जानल जाला जवन कि सरछोड़ा के बदलल रूप बा. एहिजा जंगल के जीव जन्तु पानी पियत रहले अउरी श्रवण कुमार एहीजे आपन कमण्डल डुबवले रहले जेकर गुड़ुप-गुड़ुप के आवाज सुनि के राजा दशरथ उनका पर वाण चला दिहले अउर आन्हर माई-बाप के श्राप का चलते राजा दशरथो के पुत्र वियोग के कष्ट झेले के पड़ल. यानि कि एकरा के अइसे समुझीं कि भगवान राम के वन गमन के पेनी एहीजे छानल गइल रहे.\nअयोध्या से राम लक्ष्मण अउरी सीता जी के ले के सुमन्त्र जी एही राह से गइल रहले. मऊ का घोसी से मुहम्मदाबाद गोहना जाये वाली सड़क पर नदवासराय एगो जगह पड़ेला जहाँ देवलास नाम के एगो जगहा बा. देवलास मे जगहे जगहे मंदिर देखे के मिली. आजु के तमसा ओ समय एहीजे से हो के बहत रहे जवन धीरे-धीरे आपन राह बदलि के मौजूदा जगहा आ गइल बा. देवलास में साँझ हो गइला का चलते ओहिजे अयोध्यावासिन का साथे रुक गइल रहे लोग अउरी भोर में सबका के सूतले छोड़ि के रामजी चुपचाप लक्ष्मण अउर सीता के साथ ले के आगे बढ़ि गइले.\nएकरा बाद के सगरी लीला दोसरे जगहन पर भइल बा काहे कि रामजी मऊ का बाद आगे चलि गइल रहले. वन-वन भटकले, सूपनखा के नाक कटले, सीता-हरण भइल, राम-रावण युद्ध भइल आ बाद में जीत के भगवान राम अयोध्या लवटि अइले. एह तरह से रामराज बैठे त्रिलोका के चरितार्थ कइले. समय बीतल अउरी एगो धोबी के कुछ शब्द कहि दिहला पर सीता माता के लक्ष्मण का साथे जंगल में छोड़वा दिहले. कहल जाला कि लक्ष्मणजी जहाँ सीता के छोड़ले ओहिजे महर्षि वाल्मीकि के आश्रम रहे जवन एही मऊ में रहल. एही जा एगो जगहा बा जवनाके बनदेवी कहल जाले आ लोक मान्यता बा कि अपना पतिव्रत के पालन करत सीता जी एही जगहा लव कुश के जनम दिहली. खोजले पर प्रमाण मिल जाले. जइसे कि एहीजा कुश के नाम से कुशमौर पड़ल बा अउरी लव का नाम से लवहाटिकट. एहीजा से दक्खिनपश्चिम का कोन पर एगो जगहा बा रामबन जेकरा बारे में सुने के मिलेला कि एहीजा अश्वमेध के घोड़ा पकड़ लिहला पर लव आ कुश का साथे रामजी के युद्ध भइल रहल.\nओह युद्ध का बाद रामलीला के पटाक्षेप त हो गइल बाकिर ओह पवित्र जगहा के आजुवो बड़ा श्रद्धा से पूजल जाला. पूरा नवरात्र वनदेवी धाम में लोग देवी जी के पूजा अर्चना करे खातिर दूर-दूर से आवेले. अउर मनौती माँगे ले. आईं हमनियो के वनदेवी धाम चलल जाव अउर देवी जी से अपना सुख अउर शान्ति के कामना कइल जाव.\nजय माँ वनदेवी !\nसम्पूर्णानन्द दूबे जी एगो पत्रकार हईं. उहाँ के अपना बारे में जवन बतवनी ओकरा के हम एगो अलगे लेख के रुप दे दिहनी.


बेटी-पतोह, एके बेवहार एगो के गुन त दुसरका के दोस\nसास के अपना बेटी अवुरी पतोह के प्रति सोच में फर्क के जानल मुश्किल नईखे. [प्रतिकात्मक फोटो]\nगाँव से छोटका चाचा क फोन आइल की 'आकाश बचवा नोएडा में फ्लैट किनले बाड़े आ एतवार के गृहप्रवेश बाटे। ए गृहवास (गृहप्रवेश) में हमनियो के नेवता मिलल बाटे, तू ओईजे बाड त न्योता क अईह।' हमरा सहमती जतवला के बाद फोन रखा गइल। हम गांव से मिलल पता पर नोएडा पहुंच गईनी।\nनोएडा में गावं घर के ढेर लोग से मिले के मौका मिलल। पवलगी-चिरौंजी के बाद आकाश बैठका में ले अइले, उहाँ हमके धनेसर काका लउकले। उनुकर हमरा पर विशेष सनेह रहे, काहे की उनकर लइका तरुण हमार संघतिया रहले। ए संबंध के चलते बचपने से काका-काकी से विशेस लगाव रहे।\nधनेसर काका के नज़र जब हमरा पर पडल त कहलन "का हो बबुआ, तू त गुलर के फुल हो गईल, गाहे बगाहे लउके ल"। अपना नोकरी के मजबूरी बताके कसहूँ उनकर मुहं बंद करवनी। पूछनी, "का हो काका, बुढौती कइसे कटता?"\nजवाब मिलल, "अरे का पुछले देले बबुआ? बेटी दमाद बीच-बीच में देखत-भालत रहेल"। फेर हम पूछनी कि "बेटा पतोह?" त कहलन की ओहनी के बारे में त पूछबे मत कर? हमेशा अपना बेमार सास-ससुर के देख भाल करे ससुराल जाते रहेला।\nएही तरे काकी से पूछनी कि 'का हाल बा काकी घर परिवार के? काकी, सुनली की पतोहिया बड़ा गुनगर आइल बिया!' काकी कहनी, "हाँ बबुआ, बहुते गुनगर हिय। भतार के अंगूरी पर नचवले रहेले। आ हमार लइका त मउगा निकल गइल, बिना अपना मेहरारु से पुछले कुछ करबे ना करेला।"\nबेटी दामाद के बारे में पुछला उ काकी कहनी कि "किस्मत बढ़ीआं रहुवे की दामाद नीक भेटा गइल, हमरा बेटी के बहुत मानेला। ओकरा बीना उ एको क्षण ना रहेला। ओकरा से बिना पुछले कवनो काम ना करेला। बेटी हमार ससुराल में मलकाइन बन के रहतिया। "\nइ सब सुनला के बाद हम आपन रास्ता धइनी। जानत रहनी के काकी से एकरा बारे में बात कइला से कवनो फायदा नइखे। घर-फोड़वा के उपाधि जरुर मिल जाई। बाकिर सोंची, एके तरह के बेवहार खातीर एक आदमी के नीमन, आ दुसरका के बाउर कइसे कहल जा सकेला?\nएके तरह के बेवहार खातिर बेटा के शिकायत आ दामाद के बड़ाई त रउरो सभे सुनलही होखब। जवना चीज़ के बेटी के गुन बतावल जाला, उहे गुन जदी पतोहिया में होखे त उ ओकर दोस बन जाला।\nतीखर (कड़ा) घाम होखे त माटी के समान बनावे वाला कोहार खातिर बड़ा सुनर रही, लेकिन उहे घाम खेती करे वाला किसान आ बाग-बगइचा सींचे वाला माली खातीर परेशानी के कारण बन जाला।\nग्राम + पोस्ट : सोनहरियाँ, भुवालचक्क\nFirst Update: 14 February, 2018 05:10 PM


छठ पर रिलीज होखी नागिन – Anjoria\nNovember 15, 2012 Editor मनोरंजन 0\nमशहूर निर्माता निर्देशक राजकुमार आर पाण्डेय के फिलिम ‘नागिन‘ छठ का मौका पर रिलीज होखे जात बा. एह फिलिम में मोनालिसा के हॉट अंदाज़ देखे के मिली. फिलिम में मोनालिसा आ नयका सुपर स्टार खेसारीलाल के शानदार हॉट सीन आ गाना बाड़ी स. मोनालिसा एह हॉट सीनन के फिलिम के कहानी के डिमांड मुताबिक बतावत बाड़ी.\nएह फिलिम में खेसारी लाल नाग आ कालेजिया विद्यार्थी के डबल रोल में बाड़न. खेसारी के नायिका दू गो बाड़ी एह फिलिम में, रानी चटर्जी आ मोनालिसा. एही संगे खेसारी लाल के एगो अउर फिलिम रिलीज होखे जात बा जवना के नाम ह ‘लहू के दो रंग’. ई फिलिम ’फैमिली ड्रामा‘ ह आ एहमें खेसारी किसान के बेटा बनल बाड़ें. एह फिलिम में महतारी बेटे क भावनात्मक रिश्ता आ महतारी-बाप ला बेटा के फर्ज देखावल गइल बा. एहमें खेसारी के नायिका बाड़ी हॉट गर्ल अंजना.


Fraud witharetired police officer in Kolkata do not do this mistake read in Bhojpuri Bhojpuri Spl: कोलकाता के एगो रिटायर्ड पुलिस अफसर संगे फ्राड, भुलाइयो के मत करीं ई काम!– News18 Hindi\nBhojpuri Spl: कोलकाता के एगो रिटायर्ड पुलिस अफसर संगे फ्राड, भुलाइयो के मत करीं ई काम!\nQR कोड माने क्विक रिस्पांस कोड. एगो QR कोड में कई गो काला वर्ग आ डाट होले सन जौन कुछ डिजिटल सूचना के प्रतिनिधित्व करेले सन, लेकिन एकरा वजह से फ्राड भी काफी होखे लागल बा.\nLast Updated : February 18, 2021, 17:02 IST\nबंगाल में एगो अजगुत फ्राड देखे के मिलता. काल्हुए के घटना सुनीं. एगो रिटायर हो चुकल पुलिस अधिकारी के लइका अनीश दासगुप्ता बैग बनावे आ सप्लाई करे के काम करेला. ओकरा के ह्वाट्स एप पर सैनिक पहिनले एगो जवान आदमी वीडियो काल करुए आ कहुए कि रउरा सेना के कैंटीन में डायरेक्ट आपन बैग भेज सकेनी. रउरा के डायरेक्ट रुपया भेज दिहल जाई. रउरा के हमनी का QR कोड भेजतानी जा. बस ओकरा के स्कैन क लीं. हमनी का रउरा के एइजा से डायरेक्ट पेमेंट क देतानी जा. रउरा बस जइसे- जइसे कहतानी जा, तइसे- तइसे करत जाईं. बेचारा अनीश ओकनी के कहला के मोताबिक करत गउवे. आपन एकाउंट नंबर से कनेक्ट क दिहुए आ ज्योंही आखिरी स्टेप पर ऊ स्कैन करुए, पुलिस अधिकारी के पेंशन एकाउंट से 4,995 रुपया गायब हो गउवे. ऊ अपना पापा के पेंशन एकाउंट से सब लेन- देन करत रहुए. अब लइका हैरान. कहां त रुपया पावेके बात रहल ह, आ कहां ओकरा एकाउंट से रुपया निकलि गइल. समुझि गउवे कि ओकरा संगे फ्राड भइल बा. ऊ तुरंते पुलिस का लगे आपन शिकायत दर्ज करुए. अभी ले ओकरा मन में हाहाकार मचल बा.\nQR कोड माने क्विक रिस्पांस कोड. एगो QR कोड में कई गो काला वर्ग आ डाट होले सन जौन कुछ डिजिटल सूचना के प्रतिनिधित्व करेले सन. जब स्मार्टफोन एह कोड के स्कैन करेला त ऊ ओह जानकारी के डिजिटल भाषा में बदल देला ताकि आसानी से समझल जा सके. कोरोना काल में लोग एकर प्रयोग मोबाइल के जरिए पेमेंट करे में कर रहल बाड़े. एसे सोशल डिस्टेंसिंग के नियम भी पूरा हो रहल बा. बाकिर फ्राड के खतरा सामने आ के खड़ा हो गइल बा. QR कोड से अउरी फायदा ई बा कि एकरा से उत्पाद पर नज़र राखल जा सकेला, वस्तु के पहिचान, समय ट्रैकिंग, दस्तावेज़ प्रबंधन, आ सामान्य खरीददारी भी कइल जा सकेला.\nएगो अउरी केस देखीं. एगो व्यापारी के अइसहीं एगो फ्राड आपन QR कोड स्कैन करेके कहलसि आ ऊ व्यापारी ज्योंही अपना बैंक एकाउंट से कनेक्ट क के ओकरा के स्कैन कइलस तले ओकरा एकाउंट से नौ हजार रुपया निकल गइल. अब रउरा त जानते बानी कि जब रउरा अपना फोन से कंप्यूटर पर व्हाट्स एप के ले आवे के बा त रउरा कंप्यूटर के QR कोड स्कैन करेके परी. त ज्योंही रउरा कंप्यूटर के कोड स्कैन कइनीं, रउरा फोन के कुल डाटा कंप्यूटर आ गुगल का लगे चलि गइल. रउरा फोन में जौन- जौन डाटा बा सब QR कोड के माध्यम से ट्रांसफर हो जाई. त अब चालाकी एही में बा कि केहू होखो, रउरा कौनो कोड के स्कैन मत करीं ना त स्कैन के बदले स्कैम (घोटाला) हो जाई.\nत हमनी के जानकारी बहुत कम बा. एसे अइसन कौनो मैसेज पवला का बाद चुप पटा जाए के चाहीं. अब देखीं. रउरा के मेसेज आई कि ‘Enter your UPI PIN to receive money, “Payment successful receive Rs. xxx”. ज्योंही रउरा संदेश के मोताबिक प्रासेसिंग कइनी कि बस रउरा संबंधित बैंक खाता से रुपया गायब हो जाई. रउरा यूपीआई पिन डलबे मत करीं. आजकाल साइबर अपराधी शिकार करे खातिर रउरा से ज्यादा एलर्ट आ होसियार बाड़े सन. एसे ओकनी से दूरे रहला के जरूरत बा.\nअइसे त रउरा पहिलहीं से जानतानी, तबो मन परा देतानी कि केहू के आपन बैंक के डेबिट/ क्रेडिट कार्ड के नंबर, एक्सपायरी डेट, पिन भा ओटीपी मत बताईं. अइसनो फ्राड आइल बा कि रउरा साइबर फ्राड के कौनो वेब साइट पर शिकायत दर्ज करवनीं आ एह कंप्लेंट के बारे में सोशल मीडिया पर चर्चा कइनीं. फ्राड आदमी का करी कि रउरा से संपर्क क के कही कि हम फलाना सरकारी विभाग से बोलतानी. भा झूठो के कहि दी कि रिजर्ब बैंक से बोलतानी. रउरा शिकायत पर हमनी का एक्शन ले तानी जा. तनी अपना बैंक एकाउंट के डिटेल बताईं ताकि जांच में सुविधा होखे. एही बहाना से रउरा से ऊ डिटेल जानकारी ले लेतारे सन आ रउरा खाता के रुपया निकाल लेतारे सन. हालांकि आजकाल सभे सतर्क हो गइल बा. तबो देखीं कोलकाता के एगो अच्छा खासा रिटायर्ड पुलिस अफसर के बेटा के संगे फ्राड होइए गइल. ओकर दोष इहे बा कि ऊ एह फाडिया आदमी पर बिसवास क लिहुए. सेना के वर्दी देखि के ओकरा लगुए कि ई जेनुइन सैनिक ह. फ्राडिया लोग, जेनुइन आदमी नियर व्यवहार के ट्रेनिंग लेला तब धोखाधड़ी के दुनिया में प्रवेश करेला. सुरक्षित रहेके सबसे बढ़िया तरीका ई बा कि रउरा केहू अनजान आदमी या कंपनी के व्हाट्स एप मैसेज, ईमेल के जबाब मत दिहीं. सबसे बढ़िया बा कि केहू परिचित का संगे ट्रांजेक्शन करेके बा त ओकरा बारे में बैंक अधिकारिन से विस्तार से बात क लीं. चाहे रउरा सीधे बैंक में चलि जाईं आ कहीं कि हमरा हेइजा पेमेंट करे के बा, रउरा एमें मदद करीं. ई ज्यादा सुरक्षित बा.\nजदि बाईचांस रउरा संगे कौनो एह तरे के फ्राड भइल होखे त रउरा एकर शिकायत नजदीकी थाना में साइबर अपराध कानून के तहत क सकेनी. ई याद रखेके परी कि खाली दुकान पर पेमेंट करे के समय क्यूआर कोड के स्कैन करे के जरूरत परेला. कौनो आदमी से रुपया लेबे भा भेजे खातिर क्यूआर कोड के जरूरत ना परेला.\nपिछला साल नवंबर में गुरुग्राम (गुड़गांव) में भी वॉट्सऐप के जरिए फ्रॉड के कई गो मामला उजागर भइल रहलन सन. वॉट्सऐप फ्रॉड खातिर जालजाज QR कोड के इस्तेमाल क के यूजर के बैंक अकाउंट से रुपया ट्रांसफर क लेले सन. ज्यादातर मामलन में ई ठग ओह यूजर्स के आपन शिकार बनावे ले सन जौन कौनो प्रॉडक्ट के ऑनलाइन बिक्री खातिर कौनो विज्ञापन पोस्ट कइले होखे. फ्राडियन के पहिला कदम ई होला कि रुपया चोरी करे वाला हैकर अपना शिकार के रुपया के लालच देले सन. कहेले सन कि रुपया रिसीव करे खातिर रउरा आपन बैंक अकाउंट के डिटेल दीं. तुरंते रउरा एकाउंट में रुपया जमा हो जाई. बस रउरा तुरंते सतर्क हो जाईं. बूझि जाईं कि राउर भेंट फ्राडिया आदमी से हो गइल बा. रउरा रोड पर लिखल एगो उक्ति बार- बार पढ़त होखबि- “सावधानी हटी, दुर्घटना घटी.” (लेखक विनय बिहारी सिंह वरिष्ठ स्तंभकार हैं.)\nBhojpuri Kolkata Online fraud Police Officer भोजपुरी


टटको में टटका खबर : 23 अक्टूबर 2014, बियफे – Anjoria\nOctober 23, 2014 Editor खबर 0\n23 अक्टूबर 2014 का दिने दिवाली पर सियाचेन में सेना के जवानन के संबोधित करत प्रधानमंत्री नरेन्द्र मोदी\nछपरा, समस्तीपुर, आ पूर्णिया में नया मेडिकल काॅलेज खोले खातिर बिहार सरकार केन्द्र का संगे समझौता पर दस्तखत करी. एह मेडिकल काॅलेजन खातिर तीन चौथाई धन केन्द्र दी आ बाकी एक चौथाई राज्य सरकार.\nछठ पूजा का दौरान कवनो तरह के हादसा से निपटे ला केन्द्र से राष्ट्रीय आपदा राहत फोर्स के नौ गो टुकड़ी बिहार भेजल जाई जवना के सारण, वैशाली, नवगछिया आ भागलपुर में लगावल जाई.\nआजमगढ के रानी के सराय इलाका में मोटरसाइकिल से आइल तीन गो बदमाश गोली मार के एगो आदमी के जान ले लिहले.\nलखनऊ आ दिल्ली के आनंद विहार टर्मिनस का बीच डबल डेकर ट्रेन चलावे का पहिले भइल परीक्षण सफल भइला का बाद अब उमेद बा कि जल्दिए एह रूट पर डबल डेकर ट्रेन चलल शुरू हो जाई. धनबाद हावड़ा का बीच डबल डेकर ट्रेन जमाना से चलत बा.\nबलिया के ददरी पशु मेला में आपन मवेशी बेचे आइल तीन लोग के नशा खिआ के ओह लोग का लगे से 80 हजार रुपिया लूट लिहले स बदमाश.\nसारण जिला के अवतार नगर थाना के रामपुर गांव में आजु भोर में जमीन के झगड़ा का चलत भइल मारपीट में एक आदमी के मौत हो गइल.\nदेवरिया जिला में एगो नशेड़ी बाप नशा करे से रोके वाला अपना बेटा के गर्दन दाँत से काट दिहलसि जवना से बेटा के मौत हो गइल. ओकरा बाद बाप फरार हो गइल बा.\nकश्मीर के बाढ़ पीड़ितन ला पीएम मोदी आजु कई गो राहत के एलान कइलन. कहलन कि राहत के काम देखे ला प्रधानमंत्री कार्यालय में खास युनिट बनावल जाई जे एह काम पर निगरानी राखी आ कवनो बाधा ना आवे दी.\nपीएम मोदी आजु सियाचिन जा के ओहिजा तैनात सैनिकन संगे दि‌वाली मनवले आ सेना के भरोसा दिहले कि पूरा देश ओह लोग का साथे खड़ा बा. कहलन कि अब सैनिकन के रिटायर का बाद कवनो दिक्कत ना होखे दिहल जाई.\nप्रधानमंत्री नरेंद्र मोदी आजु जम्मू कश्मीर के दौरा पर गइले त नमकहराम अलगाववादी ओहिजा बंद के एलान क दिहले. एकरे के कहल जाला कि माई करे धिया धिया आ धिया करे छिया छिया!\nअमृतसर में अटारी सीमा पर आजु पिछला बरीसन का तरह दिवाली के मिठाई ना दिहल गइल पाकिस्तानियन के. पिछला बकरीद पर भेजल मिठाई ना लिहले रहल सँ पकिस्तनिया.\nदेश के बंटवारा के बाद पाकिस्तान से बहुते हिन्दू हिन्दुस्तान अइलें बाकिर आजु ले ओहमें से बहुते लोग के देश के नागरिकता ना मिलल. बाकिर अब केन्द्र में नया सरकार बनला का बाद ओह लोग के नागरिकता देबे के काम शुरू होखे जात बा. सरकार आँकड़ा बिटोरल शुरू क दिहले बिया.\nगोण्डा के शहर कोतवाली इलाका में एगो बेकाबू ट्रक से कचरा के दू गो नवहियन के मौत हो गइल आ दू जने घवाहिल हो गइलन.


भोजपुरिया धर्मेन्द्र – हितेन – Anjoria\nभोजपुरिया धर्मेन्द्र – हितेन\nभोजपुरी में हर तरह के अभिनेता बाड़े बाकिर धर्मेन्द्र जइसन रफ टफ लुक वाला केहू नइखे. एह कमी के पूरा करे आइल बाड़े नवोदित अभिनेता हितेन पाण्डेय. फिल्मी परिवेश में पलाइल पोसाइल आ महँग गाडियन के शौक़ीन हितेन फ़िल्मी पत्रकार आ हिंदी फिल्मन के निर्माण कर चुकल स्व॰ रमण पाण्डेय के बेटा हउवन. अपना अबले के तीन महीना के फ़िल्मी कैरियर में ऊ दू गो फिल्म में काम कर चुकले. पहिला फिल्म रहल “केहू हमसे जीत ना पाई” जवना मे ऊ भीमा पहलवान का भूमिका में बाड़न आ उनुकर नायिका बाड़ी स्वाति वर्मा. हितेन पिछला दिने फिल्म “प्रतिबन्ध” के शूटिंग पूरा कइले जवना में ऊ रवि किशन के छोट भाई का किरदार में बाड़े आ श्री कंकानी से प्यार करत बाड़े. हितेन के कहना बा कि अपना पहिलके फिल्म में रविकिशन का साथे काम करे के मौका पा के ऊ नर्वस हो गइल रहले बाकिर रविकिशन उनुकर हौसला बढ़वलन आ बहुते कुछ सिखवलन. हितेन के अभिनय आ काम का प्रति उनुकर लगन देख के लागत बा कि ऊ लमहर पारी खेले आइल बाड़न.


भउजी हो! आदमी कवना बात से अधिका खुश होला? – Anjoria\nजुलाई 22, 2013 भउजी हो\nआदमी कवना बात से अधिका खुश होला?\nदोसरा के दुख से.\nठीक कहलू. आ पोसुआ मीडिया के छाती कब फुलेला?\nजब केहू मोदी के शिकायत करो भा कुछ मोदी का उलटा होखो.\nअरे वाह भउजी! तू त आजु कमाल करत बाड़ू. आ कवन बात ह जवन सेकूलर जमात करे त नीमन आ नेशनल जमात करे त गलत?\nकवनो समाज के बाँटल.\nका भउजी, ढेरे टीवी देखे लागल बाड़ू का?\nका कइल जाव बबुआ. महँगाई बढ़ले जात बा आ रउरा भईया के कमाई सिकुड़ल जात बा. एहसे कामे भर काम रहत बा. ना कीने के पड़त बा ना बनावे के. फरमाइशो कम हो गइल बा रउरा भईया के. से खाली समय काटे खातिर का कइल जाव? टीवीए नू रह गइल बा देखे के. सर सिनेमा देखे में खरचा ढेर बढ़ गइल बा.\nबाकिर तू सास बहू वाला सीरियल छोड़ न्यूज चैनलन पर काहे जमे लागल बाड़ू?\nअरे बबुआ ओतना चाल कुचाल त सासो बहु का सीरियलन में देखे के ना मिले.\nअच्छा त चलत बानी. आजु हमहू कवनो फरमाइश ना करब.\nएगो कुकुर आ अतना कुकुरबझाँव (भउजी हो)\n2 thoughts on “भउजी हो! आदमी कवना बात से अधिका खुश होला?”\nDr.ashok Kumar Singh, Soil Scientist and Agril Chemist, Town PG College, Ballia कहते हैं:\nजुलाई 24, 2013 को 9:46 अपराह्न पर\nSo many bhojpuri word lossed due to modernization but I salute you passion and identity.\nजुलाई 23, 2013 को 9:53 अपराह्न पर\nyehi baat ba


बनचरी (भोजपुरी के कालजयी उपन्यास के छठवी कड़ी) – Anjoria\nबनचरी (भोजपुरी के कालजयी उपन्यास के छठवी कड़ी)\nअइसे त प्रकृति के एक से बढ़ि के एक अछूता, अनदेखा मनोहारी रूप ओह विशाल बनक्षेत्र में रहे बाकिर कई गो मुग्ध करे वाला जगह, हिडिमा घूमत-फिरत देखले-जनले रहे. सबेरे माता जब ओके भीम का सँग खुला आहार-बिहार आ सँगे रमण करे के सुतंत्र कइली त ओके जइसे मन मांगल मुराद मिल गइल. अब ले नियम-अनुशासन आ बान्हन में बन्हाइल ओकर सुतंत्र अल्हड़पन आ खुला बात-ब्यवहार ओकर असली सुभावे छीन लेले रहल. प्रकृति आ जंगल-पहाड़ के बेटी, जइसे प्रकृतिये से बिलग हो गइल होखे. रात के लजात-सकुचात भीम का बलिष्ठ भुजपाश में समात खा ओके जीवन का ओह अकथ सुख आ आनंद के इयाद आइल, ओके बुझाइल कि अभी त ऊ ओके हीक भर भोगबे ना कइलस. देह के भूख अउर बढ़ गइल रहे.\nराह में भीम का सँगे चलत खा ओकरा मन के कूल्हि बान्हल बान्ह अचके टूटि गइल, ऊ अचके उनकर बाँहि धरत उनसे लपटाइ गइल. भीम हक्का-बक्का, हिडिमा के ई खुला बेधड़क-भाव उनके अटपटाह लागल. ऊ हाथ छोड़ावत ओके झटक दिहलन. हिडिमा फेरू कामातुर लपटाये के कोसिस कइलस त ओके अपना से अलगियावत कहलन, ”एतना बेचैनी काहें बा तोहरा? इ जंगली व्यवहार ह!“\n– ‘का, तहरा अच्छा ना लागल?’ हिडिमा अचकाइल पुछलस.\n– ‘ना, ई सबेर के बेरा, न नहाइल – न धोवल, ना कवनो अइसन जगह, हमनी का कवनो पसु थोरे हईं जा, आ ना राछसे हईं जा, हमहन का सभ्य मनुष्य हईं जा. ’ भीम समझावे के कोसिस कइलन.\n– ‘लेकिन एमे गलत का बा? हमनी किहाँ त युवक युवती एकान्त जगह में ई सब करे खातिर स्वच्छन्द बा! नारी पुरुष के आ पुरुष-नारी के निजी-प्रेम-बिहार पर कवनो रोक आ बान्हन नइखे. ’ हिडिमा फेरू भीम के बाँहि धरत कहलस.\nभीम के समझ में ना आइल कि ऊ एह प्रेमातुर कामातुर युवती के कइसे समझावसु. ऊ मुस्कियात कहलन, ”हमनी का समाज में एकरा खातिर एगो मरजादा बा. ई सबमें अतना बेचैनी आ आतुरता, ऊहो असमय, बेमोका ठीक ना मानल जाला. “\nहिडिमा रुकि गइल. ओकरा कुछ ना बुझाइल कि भीम का कहल चाहत बाड़न.\n‘अरे पगली, पहिले हमनी का कहीं नहाइ धो के इतमीनान से कुछ जलपान क लीं जा, आराम से कवनो सुन्दर आरामदायक स्थान पर बइठि के बातचीत प्रेम-बिहार करीं जा. ’ फेर प्रेम से हिडिमा के अँकवारी में बटोरत, ठठाइ के हँसि दिहलन. हिडिमा प्रेम, उलझन आ खीसि का विचित्र भँवर में रहे, जब ओकरा भीम के बात बुझाइल त ऊ उनका बाँहि से छटकि के निकल गइल. भीम हँसि के पकड़े चहलन, त ऊ उनका छाती पर दूनो हाथे मुक्का मारत बोलल, ”छोड़ऽ, हटऽ तूँ बहुत खराब बाड़ऽ! हम तोहसे ना बोलब!“ बनावटी खीसि देखावत ऊ बोल त दिहलस, बाकिर ओकर मने जानत रहे कि एतने बात बोले में ओके, भीतर से कतना जोर लगावे के परल. फेर ऊ हँसत-खिलखिलात बायाँ ओर बन का भीतर भागे लागल. भीम ओकरा पाछा हँसत दउरत त रहलन, बाकिर हिडिमा का चुस्ती-फुर्ती वाली चाल पर हरान रहलन. अइसहूँ अपना विशाल भारी शरीर के लेके, अनजान पहाड़ी-बनइला राह में भागे के उनका अभ्यास ना रहे.\n– ‘रुक जा हिडिमा! हम ना जानत रहलीं कि तूँ बन क हिरनी हऊ! हिरिमा, रुक जा!’ हँसत खिलखिलात हिडिमा भीम के बिकल स्वर सुनि के थथमि गइल, ई सोचि के ओकर विह्नलता अउर बढ़ि गइल कि ‘ऊ जेके पागलपन का हद तक चाहत बिया ऊहो ओकरा खातिर अतना चाह राखत बा. ’ पाछा मुड़ि के तकलस, भीम धीरे धीरे ऊपरी राह के चढ़ाई चढ़त रहलन.\n‘बस कुछुए कदम अउर चले के बा जी. एकरा बाद हम आपके बन के अइसन अनछुवल सुघराई देखाइब जवन आप कब्बो ना देखले होखब. ’ हिडिमा धीरे धीरे, आगा बढ़े लागल. भीम ओकरा पाछा चलत चलत जब ओह खुलल जलाशय पर पहुँचलन त छिन भर खातिर विस्मित-बिमुग्ध हो गइलन.\nउज्जर, लाल कमलिनी का फूलन से गहगहाइल बन-पक्षियन का चहचह से मनसायन ओह शान्त मनभावन जलकुंड का किनारे खड़ा होके हिडिमा प्रफुल्लित भाव में कहलस, – ”लीं, आप खातिर सुन्दर बेबस्था हो गइल. अब मुँह हाथ धोईं चाहे स्नान करीं. बाकि हमार एगो शर्त बा!“\n– ‘ऊ का?’\n– ‘सामने वाला बन में कुछ अच्छा फलदार फेंड़ बाड़न स. आप नहाइ-धोइ के फल तूरब तबले हमहूँ स्नान क लेइब. हिडिमा सहज भाव से मुस्कियात कहलस. भीम स्वीकार में मूड़ी हिलावत भोला भाला अल्हड़ युवक लेखा मुस्कियात अपना देंहि से धोती हटवलन आ अँगोछा पहिरि के जलकुंड में छपाक से कूदि गइलन. भीम का सुडौल चिक्कन देंह के मुग्ध भाव से निहारत, हिडिमा के मन कइल कि ऊहो अपना देह के मृगचर्म वाला वस्त्र खोलि के शीतल जल में कूदि जाव, बाकि अपना प्रबल होत इच्छा के दबावत दुसरा ओरि ताके लागल. अपना भीतर उफान मारत काम बेग के रोकल कठिन रहे, बाकि राह में भीम के देंहि झटकल इयाद अवते ओकर मन उदासी से मरूवाइ गइल. अचानक ओकरा भीतर एगो बिनोद सूझल… आज ऊ अपना प्रानप्रिय के तब तक छकाई, जबले ऊ खुदे आतुर भाव से ओके अपना अंगे ना लगा लिहें… ई ठीक रही… बाकि का ई संभव होई, ओकरा भीतर उभरत काम के उद्दाम लहर कइसे काबू में आई? कुच्छू हो जाव, ऊ तबले समरपन ना करी जबले ऊहो, ओकरे नियर बेचैन आ आतुर ना हो जइहें. ’ धीरे-धीरे हिडिमा जलकुण्ड का दुसरा ओर ऊँचाई पर चल गइल. ओकरा सामने जल चिरइन क एगो जोड़ा गर में गर सटवले जलकेलि में व्यस्त रहलन सऽ. दोसर कवनो समय रहित त हिडिमा उन्हन के आखेट का बारे में सोचित बाकि ओह समय ओकरा आँखि में उन्हनी खातिर एगो नेह भाव उतरि आइल रहे… ओके लागल कि ऊहो हिडिमे लेखा प्रेम पियासल काम-केलि में भुलाइल बाड़न सऽ.\n– ‘हिरिमाऽऽ! ओय हिरिमाऽऽ!!’ भीम धोती बदल के जोर से चिचियइलन त हिडिमा के तन्द्रा टूटि गइल…कतना अपार अनुराग के भाव फूटत बा एह नाँव का संबोधन में… उहो कवनो पुरुष के कइल संबोधन… आजु से पहिले त ओकर राछस भाई हिडिम ओके बनचर लउँड़ी ले ढेर मान ना दिहलस. बलुक अधिकतर तिरस्कार आ मारपीट के हरमेसा अपना अभिमान के पौरुष वाला अधिकारे जतवलस…. भीम का सँगे ओके पुरुष क एह मधुर रूप-साहचर्य के अनुभव भइल… इ अनुभव अनोखा आ मीठ रहे. ऊ भीम के ओही दिशा में जात देखलस, जेने फलदार बिरिछ होखला का बारे में ऊ बतवले रहे.\n– ‘अरी ओय हिरिमी… हम जलपान खातिर फल तूरे जा तानी, कहाँ बाड़ी तूँ?’\n– ‘बहुत अच्छा; लेके आईं! हम तबले कुछ अउर काम कर लेत बानी. ’ हिडिमा जलाशय का दुसरा छोर से खुस होत चिचियाइल. भीम के निश्छल ठहाका से पूरा जल क्षेत्र गूँजि गइल.\nहिडिमा एही लापरवाह ठहाका पर तऽ न्यौछावर रहे. भीम का एही निडर, निश्छल बीर रूप पर हजार बेर लुट जाए खातिर तइयार रहे. ई भीम का प्रति ओकरा अछोर अनुरागे क देन रहे कि ऊ आपन बनचर रूप, सोभाव आ बात ब्यवहार कूल्हि तेजी से बदलत रहे. ऊ किनार पर खिलल कुछ फूल जल्दी जल्दी चुनलस आ एगो बड़हने पात पर ध के मोरत अपना अंगवस्त्र में खोंस लिहलस.\nहिरनी अस कुलांच मारत ऊ जलाशय का ओह छोर प’ पहुँचल, जहाँ थोरिके देर पहिले भीम स्नान कइले रहलन. एक बेर एने ओने तकलस आ अपना छाती आ कमर से मृगछाल के बान्हन खोलि के निर्बसना जल में समाइ गइल. जल विचरन करत ऊ जलकुंड का किनार से कुछ अनोखा किसिम के घास नोचलस, माटी में मिलाइ के दूनो हथेलियन का बीच में रगरलस आ ओही से आपन देहिं माँजे लागल. थोड़ी देर तक मछरी लेखा जलाशय में पवँरला का बाद जब निकलल त ओकरा व्यक्तित्व में एगो नये दमक आभा आ टटकापन रहे. किनार पर राखल आपन कपड़ा पहिरला का बाद ऊ बिचरत एगो अइसन पाथर का शिला प खाड़ भइल जवन किनार से जलाशय का भितर तक उभरल रहे. थिर जल में आपन सोना नियर दमकत देंहि आ मुखड़ा निहारत ऊ अपना केश के जल झरलस, ओके गूंथ के बेनी बनवलस आ तूरल सुगंधित टटका फूलन के खोंसत सोचे लागल. ओकरा एकर तनिको आभासे ना भइल कि ओह अद्भुत फूलन का सुगंध से व्याकुल भँवरा कब दबे पाँव ओकरा निगिचा ले पहुँच गइल. साइत एकर कारन ओकर आपन मुग्धाभाव रहे- ऊ भाव, जवना में ऊ खुदे अपना छिपल सुघराई के अचके देखि जान के अचंभित आ हैरान रहे.\nआपन पदचाप दबवले पाछा से आवत भीम खुदे ई अनछुवा टटका रूप-सुघराई देखि के निहाल रहलन. उनका बाँहि के घेरा जब पाछा से हिडिमा का सद्यःस्नाता देह के जकड़लस, त ऊ मुँह घुमाइ के भीम के देखलस. प्रानप्रिय के प्रेम बिकलता से ओकरा असीम सुख मिलल. ओकर पलक मुनाये लागल. ओकरा पूरा विश्वास होखे लागल, खाली ऊहे ना, ओकर पुरुषो ओकरा पर अनुरागल बा, ओके पहिल बेर ई बुझाइल कि ऊ जेके जान ले बढ़ि के चाहत रहे, आजु ओकरा प्रति ऊ हिया उँड़ेले के तइयार बा.\nभीम के कसल आलिंगन भर से ओके अपना सउँसे जीवन के नया अरथ मिल गइल रहे. कुछ छिन मदहोस शरीर के ढील छोड़ला का बाद कुछू सोचि के ऊ चिक्कन मछरी लेखा उनका बाँहि का घेरा से छटक गइल, ”अबे अतना अधीर काहें बानी आर्यपुत्र ! चलीं पहिले बन विहार आ भोजन तऽ कऽ लीं, फेरू हम आपके अइसन-अइसन मनमोहक जगह आ प्रकृति क अइसन सुघर चमत्कारी रूप देखाइब, जवन आप कबो देखले ना होखब. “\n– ‘अच्छाऽऽ सही में?’ भीम मुस्कियात ओकरा ओर बढ़े लगलन. वनचरी हिडिमा ओ बेरा उनके संसार क सर्वसुन्दरी प्रिया लागत रहे.\n– ‘पहिले भोजन जरूरी बा… आ आप त फल तूरि के लियावे गइल रहनी नऽ?’ हिडिमा चपलता से पाछा पड़े घुसुकत, दूर होत गइल.\n– ‘कुल्हि फल उहाँ बड़का फेंड़ का जरी धइल बा…. ’ भीम इशारा से देखावत चाल तेज कइलन, बाकिर हिडिमा त हिडिमा रहे, उनके पहिलहीं छलाँग मारत ओह फेड़ तक पहुँचि गइल.\nभीम जब हिडिमा के पाछा लागल पहुँचलन त अचंभा में पर गइलन, उनकर धइल फल क गठरी गायब रहे.\n– ‘कहाँ बा फल? हम जानत रहलीं हाँ कि आपसे ई सब ना होई. चलीं हमरा सँगे, अब हमरे कुछ करे के पड़ी. ’ हिडिमा चपलता से हँसत कहलस.\nमन क भोला, बउराह भीम हरान रहलन. अचानक हिडिमा उनका के अपना दहिना हाथ का अँकवारि में धइलस आ ऊपर उछरि के उड़ि गइल. ऊपर से नीचे के बन, पहाड़, सुन्दर घाटी आ बनइला जीवन क समूह सब कुछ लउकत रहे. ऊ उड़त चिरई लेखा नीचे चारू ओर ताकत, भीम के एगो झरना देखवलस, जेकरा चारू ओर हरियर लतरन आ हरियराइल घास से तोपाइल, अनगिनत फूलन क सुरम्य ढलान रहे. ऊ धीरे-धीरे झरना का लगहीं एगो पहाड़ी खोह का लगे चौरस जगह पर उतरि के चुहल करत खिलखिला उठल, ”देखीं, राउर तूरल कूल्हि फल हेइजा मोटरी बान्हि के धइल बा!“\nभकुवाइल भीम देखलन, सचहूँ उहाँ फल क मोटरी अस्थिर से धइल रहे. सामने उँचास पहाड़ के एगो हिस्सा आगा पड़े अइसे ओलरल रहे, जइसे प्रकृति आपरूपी केहु के रहे खातिर बइठका बनवले होखे. ‘ई जगह बहुत बढ़िया बा… रउरा जलपान आ विश्राम लायक. अब मुँह का ताकत बानी, आईं इहाँ, आके निश्चिन्त भाव से बइठीं. ’ हिडिमा हँसत ओलरल पहाड़ का भित्तर ढुकि गइल.\nबिस्मय से अचकचाइल भीम के हिडिमा का मायावी शक्ति क खेयाल आइल, ”अच्छा, त ई बात हऽ!“ ऊ फलगरे ओनिये बढ़ि गइलन.\nबइठका नियर ओलरल पहाड़ का नीचे एगो सुन्दर दुआरि वाला गुफा रहे. हिडिमा ओही का भीतर से निकलल, ओकरा एक हाथ में हरियर पतई आ घास के बिनल-बान्हल एगो चटाई आ दुसरा हाथ में जल पिये खातिर एगो सुन्दर बाल्टीनुमा कवनो सुखाइल बनलउकी क तुमड़ी रहे. भीम का लगे चटाई बिछावत बड़ा नम्रता आ आदर से बोलल, ”छिमा करब आर्यपुत्र ! आप बइठीं, हम फल लियावत बानी. “\nसभ्य संसार के नारी लेखा हिडिमा के ऊ आदर भरल विनम्र निहोरा भीम का बहुत रुचल. ऊ चुपचाप चटाई पर पालथी मारि के बइठ गइलन. हिडिमा तुमड़ी लेले फलगरे झरना का ओर भागल. ऊ बइठले-बइठल हिडिमा के ओह तुमड़ी में झरना के स्वच्छ मीठ जल भरत देखत रहलन. निहुरल हिडिमा के मुखमंडल आ सुगढ़ देहिं ओ बेरा सुरूज का लाली में एगो नये गुलाबी आभा से भरल उनके न्योतत रहे.\nबड़-बड़ पतइन का पत्तल पर जलपात्र से धोवल फल सजावत हिडिमा का सकुचाइल-ललाइल नेह-निष्ठा भीम के भूख अउर बढ़ा दिहलस.\n– ‘आर्यपुत्र ! जलपान शुरू करीं!’ हिडिमा कहलस. भीम एगो फल उठा उठा के खाए लगलन. हिडिमा बड़ा अनुराग से उनका ओर एकटक चितवत रहे. अचके भीम के नजर उठल, हिडिमा के नजर एक छिन खातिर झुकि गइल.\n– ‘तुहूँ खा!’ हमहन के ई आचार-बिचार तूँ कब आ कहाँ सीखि लिहलू?\n– ‘माता से! माई कुन्ती के आप सब के भोजन करावत देखले रहलीं, बाकि एकर सुख आ आनन्द उठावे क मोका आज पहिली बार मिलल. ’ हिडिमा एगो फल उठा के भीम का मुँह तक ले गइल, ‘एक बेर हमरा हाथे खा लीं… तबे हमहूँ खाइब…!’\nभीम एह अपनत्व आ अनुराग पर निहाल हो गइलन आ हिडिमा का हाथ के फल काटत, अपना हाथ क फल, ओके खियावे लगलन. फेर त सँकोच के बान्हन अपना आपे खुलि गइल. जलपान का बाद हिडिमा उनकर बाँहि पकड़ले गुफा का भीतर ले गइल. नीचे ओइसहीं फूले पतइन क नरम मोलायम बिछावन. भीम जथारथ का एगो दुसरे लोक में पहुँच चुकल रहलन. पति-पत्नी का एह एकान्त-विश्राम के व्यवस्था हिडिमा का सुरूचि आ नेह के ऊँचाई अउर बढ़ा दिहलस. ऊ ओकरा गुदगर देहिं के धीरे से अपना गोदी में खींचि लिहलन. हिडिमा पहिलहीं से आतुर रहे. ऊ अब खुलि के देह-सुख भोगे लागल.\nकिरिन डूबे का पहिलहीं, जब सूरूज के ललाइल गोला पहाड़ का नीचे उतरे लागल, त हिडिमा के दीठि घूमल. भीम का सँगे पहिल दिन क सँकोच भरल कबो ना भुलाये वाला आलिंगन आ निकटता से ओकर मन अबहियों ना अघाइल रहे. आज खुलि के नेह-रस क कुछ घोंट भीतर गइल रहे. ओकरे खुमार में ऊ दूनों बाँहि-लता में भीम के बन्हले, ना जाने कवना अछोर आनंद का समुन्दर में डुबत उतिरात रहे. … ‘हाय, अतना जल्दी साँझ हो गइल…! ओकरा कुन्ती के गम्हीर आदेश मन परल… साँझ के भीम के लेके जरूर चलि अइहऽ!’ जइसे बिच्छी मरले होखे, ऊ भीम के बान्हन से छटक के खड़ा हो गइल, ”चलीं चलल जाव ना त माई रुष्ट होइहें. “\nअलसाइल अतिरपित भीम अपना मन पर काबू करत खड़ा भइले. ”चलीं, नीचे चलि के झरना में हाथ मुँह धोइलीं आ हिडिमा हँसत पहाड़ का ढलान से उछरि-उछरि के नीचे उतरे लागल. “\n– ‘अइसे मत भागऽ हिडिमा, कहीं गिरि जइबू?’ भीम फुर्ती आ चपलता से नीचे उतरत हिडिमा के देखि के अचंभित रहलन. भारी भरकम देहिं से थाहि थाहि के ढलान उतरल बहुत दुष्कर लागत रहे. उनका अचरज ए बात के रहे कि एगो कोमल कमनीय आदिवासी, लइकी लेखा ई हिडिमा बिना कवनो मायावी शक्ति के बनवासियन लेखा अतना फुर्ती से नीचे कइसे उतरि गइल.\n– ‘सम्हारि के उतरब जी…! अभी रउवा के हमरा से बहुत कुछ सीखे-जाने के बा… आ हमरो राज का लोगन के रउरा से बहुत असरा आ उमेद बा. ’ हिडिमा साहस बढ़ावे वाला सुर में चिचियाइल. – ”अच्छा भाई, हम समझ गइनी, धीरे धीरे हो जाई तहरा सँगे अभ्यास. “ नीचे उतरि के भीम बहत झरना का जल का लगे पहुँचलन, त इठलात हिडिमा के फेरू अँकवारि में बान्हि लिहलन.\nहिडिमा के अपना प्रियतम के ई अमरित ढारत प्रेम बहुत रसगर लागल बाकि, बनावटी खीसि देखावत बोलल, ”रहे दीं, रहे दीं… रउरा कहले रहली कि भला इ कवनो बेरा हऽ! आ हमके त माता के आदेश माने के बा!“\n– ‘अच्छा भाई, माता के आदेश मानऽ, बाकि हम एह शीतल जल से तनी नहाइल चाहत बानी. ’ भीम अपना बान्हन के ढील कइलन आ ओके लेले देले कल कल छल छल करत जलधार में खड़ा हो गइलन.\nबहे वाली धारा ठेहुना से ऊपर ना रहे, हँ पानी के बेग बहुत तेज रहे. हाथ मुँह धोवला का बाद ऊ लोग अँजुरी में भरि के शीतल मीठ जल पियल, फेरू किनार पर धइल, अँगोछा से हाथ मुँह पोछत भीम कहलन, ”अब केने चले के बा? हमके त दिशा आ स्थान के तनिको ज्ञान नइखे. अइसे त पहुँचत पहुँचत रात हो जाई. “\nहिडिमा हँसत भीम के कमर एक बेर फेरु अपना दहिना बाँहि में धइलस,”अब आपो हमरा के कसि के पकड़ि लेईं. हम राउर मदद करब. “ आ ओकरा संकेत पर भीम ओह पहाड़ी क्षेत्र में उगल बन के तेजी से पार करे लगलन.\nइ रास्ता हिडिमा के चीन्हल-जानल, आसान आ सुगम रहे. बुझइबे ना कइल कि कइसे ऊ अतना जल्दी ओही ढलान वाला राह पर निकलि अइलन, जवना से उतरि के आश्रम के राह जात रहे.\nकुन्ती अपना बेटन का साथे, भीम का अब ले ना लवटला से दोचित रहली. जुधिष्ठिर का माथ पर चिन्ता के रेख उभरे सुरू हो गइल रहे. अनुज परेसान रहलन स. अर्जुन जरूर अपना दहिना मुट्ठी के बायाँ हथेली पर बार बार पटकत रहलन. जुधिष्ठिर विश्वास जतावत अर्जुन के झुँझलाहट भाँपे के कोसिस कइलन, ”भीम कवनो छोट, अजान लड़िका थोड़े बाड़न, ऊ आवते होइहें, उनका हमनी ले ढेर चिन्ता होई आ फिर ई काहें नइखऽ सोचत कि हिडिम के ई बन क्षेत्र अतना सुगम आ निरापद नइखे. अर्जुन तूँ काहें परेसान बाड़ऽ?“\n– ‘बात ई नइखे भइया… मंझिला भइया जरूर लवट अइहें, बाकि हम ई सोच रहल बानी कि हमनी का आखिर कब तक शालि ऋषि का ए आश्रम में चुपचाप बइठल दिन काटत रहब जा.. ई क्षेत्र अतना दूर नइखे कि पापी दुर्जोधन आ कपटी मामा शकुनि क चल्हाँक भेदिया आ गुप्तचर ना पहुँचि जइहें सऽ…. ’ अर्जुन के उलझन आखिर खुलि के बहरिया गइल.\n– ‘सब सही बा… बाकि हमरा समझ से ई क्षेत्र एसे ज्यादा सुरक्षित बा, काहें कि हिडिम बन का रहस-भेद से सब भय आ आतंक का कारन अपरिचित बा आ हिडिमा का लोगन का कारन हमहन पर फिलहाल कवनो बिपदा नइखे. हिडिमों त अब भीम का कारन हमरा परिवारे क हो गइल बिया. ओह निष्कलुष सरल युवती के आचरन-व्यवहार आ निष्ठा तोहन लोग देखियो चुकल बाड़ऽ जा… हमरा राय में अभी अकुताइल ठीक नइखे. ’ जुधिष्ठिर सहज संयत भाव से ढाढस देत कहलन.\nअर्जुन उठ के खड़ा हो गइलन. हाव भाव से इहे बुझात रहे कि जुधिष्ठिर से ऊ संतुष्ट नइखन, ”ठीक बा बड़का भइया, जवन राउर निर्देश होखे. “ आ कुटी से बाहर जाए लगलन.\n– ‘कहाँ जात बाड़ऽ? ठीके त कहत बा बड़का…’ कुन्ती के आवाज से अर्जुन थथमि गइलन. ’\n– ‘चलऽ लोग… भोजन के समय हो रहल बा… आज हम तोहन लोग खातिर, आश्रम से मिलल दूध आ साँवाँ का चाउर से मीठ खीर बनवले बानी. ’ कुन्ती माहौल के सहज बनावत कहली तऽ नकुल, सहदेव प्रफुल्लित होत कहि पड़ल लोग- ”माई! तूँ हमन के केतना खेयाल राखेलू..? बाकि बिना भीम भइया के रहले खइला के ऊ सवाद कहाँ?“\n– ‘अरे, हमहूँ आइए गइनी… हमके तनिकी भर देर का भइल तोहन लोग हमार भोजने गड़प करे का फेर में पड़ि गइलऽ जा…!’ भीम हँसत कुटिया में ढुकलन.\nकुन्ती समेत सब भाइयन के चेहरा प आइल तनाव खतम हो गइल. पाछा पाछा आइल हिडिमा निहुरि के कुन्ती के गोड़ छुवलस, त कुन्ती गदगद हो गइली… ”कल्यान होखे बेटी सौभाग सोहाग बनल रहे तोहार. “ हिडिमा ओह मधुर असीस का जादू में बन्हात गठरी बनल कुन्ती का लगे सटि गइल.\n– ‘तोहन लोग थोड़ी देर ले बात बतकही करऽ जा. तबले हम हिडिमा का सँगे दुसरा कुटी से खीर लेके लवटत बानी. चलऽ हिडिमा!’ कुन्ती हिडिमा का कान्ह प हाथ रखली.\nअनुजन के लेके भीम भोजन के बेवस्था करे लगलन. अर्जुन कमण्डल में राखल जल छिरिक के चारू ओर सबके बइठे के इन्तजाम कइलन त जुधिष्ठिर झोरी में टाँगल फल उतारि के नीचे धइलन. ”भीम भइया, तोहके बन-बिहार करत खा हमहन क इयाद त आवत ना होई, त कम से भाभी से पूछि के हमन खातिर ए बन के कुछ स्वादिष्ट फल त लियाइये सकेलऽ. “ नकुल हँसत भीम के छेड़े लगलन.\n– ‘अरे भला मझला भइया के ई सब छोट-छोट बात सतावे लागी त फिर बिहार का होई?’ सहदेवो पाछा पाछा तुक्का लगवलन.\n– ‘तूँ दूनू क दूनों जाना अब हमरा हाथे मार खइबऽ जा. ’ भीम आँख तरेरत लाड़ देखवलन… ”तोहन लोग के त ना बाकि बड़का भाई आ माता खातिर जरूर काल्ह फल ले आइब!“ सब ठहाका मारि के हँस पड़ल.\nमाटी का एगो बर्तन में खीर लेले माता कुन्ती जब हिडिमा का साथ लवटली त अचरज में सबकर दीठि टँगाइले रहि गइल. हिडिमा सूती साड़ी पहिनले कवनो आश्रमवासी कन्या नियर स्मित मुस्कान छीटत उनका पाछा खड़ा रहे. ओकरा हाथ में धोवल-धावल केरा क दू गो बड़ बड़ पात रहे.\n– ‘माई, भउजी कहाँ रहि गइली? आ ई के हऽ?’ नकुल सवाल कइलन त एक बरे फेर सबका होठे मुखर हँसी उभरि आइल. कनखी से देखत भीम हिडिमा का ओह नया रूप पर बिस्मित बिमुग्ध रहलन. हिडिमो अपना देवर लोगन से हँसत कहलस, ”अगर आपो सबके हमरे नियर सहधर्मिणी चाहीं त हम काल्हुए एकर इन्तजाम कर सकीलें. “\nकुन्ती समेत जुधिष्ठिर आ भीम हँस पड़ल लोग. अनुज झेंपि गइलन सऽ. कुन्ती का हलुक अनुशासन पर सभ गोलाई में बइठि गइल. केला क बड़ पात के काट के सबका आगा हिडिमा धइलस, फेर फल आ खीर परोसि के कुन्ती हिडिमा का बगल में बइठली.\n‘खीर’ का नाँव से परोसल, ए नया अनोखा मधुर खाद्य के चखत हिडिमा का भीतर इ सवाल बहुत तेजी से उठल कि ई कइसे पकावल-बनावल जाला. ओकरा मन में आइल कि ऊ माता से एकरा बारे में पूछो, बाकि फेरू ई सोचि के पता ना, एह लोगन पर एकर का प्रतिक्रिया होई ऊ ना पुछलस. ‘जाये द, काल्हु आर्यपुत्र से पूछब. ’ ऊ मने मन तय कइलस. खीर के मधुर सवाद से ऊ बिस्मय में रहे. आचार्य जवना अमरित के चर्चा करेलन अइसने त ना नु होत होई?\nपंचवी कड़ी | चउथी कड़ी | तिसरकी कड़ी | दुसरकी कड़ी | पहिलका कड़ी\nPrevious Post: भाग गइल भूत\nNext Post: टटका खबर अब आवाज का साथे


मंगल पाण्डे से कांप उठल रहलें अंग्रेज – Anjoria\nअप्रैल 8, 2010 आजादी के लड़ाई, मंगल पाण्डे, सरोकार\n– धर्मेन्द्र कुमार पाण्डेय, गोरखपुर\nमहारानी का शासन में अइला का बाद हिन्दुस्तान में ब्रिटिश हुकूमत के कसाई वाला घिनावन चेहरा सामने आ गइल. ओह घरी हिन्दुस्तानी आबादी के एगो बड़हन हिस्सा अंगरेजन के पाशविक अत्याचार आ कत्लेआम के शिकार भइल. आजु देश आजाद बा बाकिर आजु ले मंगल पाण्डे के शहादत के सही मूल्यांकन नइखे हो पावल. आजुओ ऊ सरकारी उपेक्षा के शिकार बाड़ें. देखल जाव देश कब एह भोजपुरिया बागी के सही सम्मान दे पावत बा.